MCA timbang beberapa pilihan hadapi PRN di beberapa negeri – Wee

KUALA LUMPUR: MCA sedang mempertimbangkan beberapa pilihan untuk parti itu menghadapi enam Pilihan Raya Negeri (PRN) akan datang iaitu Negeri Sembilan, Pulau Pinang, Selangor, Terengganu, Kelantan dan Kedah.

Presidennya, Datuk Seri Dr Wee Ka Siong berkata, antara pilihan itu berkempen untuk rakan-rakan parti komponen MCA di bawah Barisan Nasional (BN) tetapi tidak bertanding dalam PRN.

“Dari 2008 sehingga kini, kami mengalami lebih banyak kekalahan daripada kemenangan di enam negeri ini. Dalam keadaan ini, MCA langsung tidak mempunyai kuasa rundingan dan akan menghadapi proses rundingan yang sangat sukar,” katanya ketika berucap melancarkan sambutan ulang tahun ke-74 parti itu di sini hari ini.

Turut hadir bekas Presiden MCA, Tan Sri Liow Tiong Lai, Timbalan Presiden, Datuk Dr Mah Hang Soon serta kepimpinan tertinggi parti termasuk kedua-dua sayap Wanita dan Pemuda.

Beliau berkata, pilihan lain bertanding di kerusi tradisi di enam negeri itu atau berusaha untuk bilangan kerusi minimum.

Wee berkata, parti berusia 74 tahun itu juga perlukan golongan muda sebagai pengganti parti bagi mengembalikan kekuatannya ke arah yang lebih baik.

“Kita sering mengatakan bahawa generasi muda kita adalah masa depan negara tetapi ia tidak boleh sekadar slogan. Kita memerlukan orang muda untuk menjadi pengganti kita dalam platform politik ini,” katanya.

Terdahulu, ahli parti itu turut bertafakur selama satu minit sempena pemergian Presiden keempat MCA Tan Sri Lee San Choon, semalam. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Shahidan, Zahidi, Ismail digugurkan keahlian UMNO – Ahmad Maslan

KUALA LUMPUR: Empat ahli UMNO yang bertanding mewakili parti lain dan Bebas pada Pilihan Raya Umum ke-15 (PRU15) telah gugur keahlian mereka, kata Setiausaha Agung UMNO, Datuk Seri Ahmad Maslan.

Mereka adalah Datuk Seri Shahidan Kassim yang bertanding di Parlimen Arau dan Datuk Seri Ismail Abd Muttalib bertanding di Parlimen Maran, dengan masing-masing mewakili Perikatan Nasional (PN) seperti diumumkan Suruhanjaya Pilihan Raya (SPR) pada hari penamaan calon, Sabtu lepas.

Dua lagi ahli yang bertanding atas tiket Bebas adalah Datuk Zahidi Zainul Abidin dan Datuk Azhar Ahmad, masing-masing bertanding di Parlimen Padang Besar dan Dewan Undangan Negeri (DUN) Kuala Perlis.

“Pengguguran keahlian keempat-empat mereka ini adalah selaras dengan Fasal 20.11 Perlembagaan UMNO dengan jelas menyebut ‘seseorang ahli yang menang bertanding dan meninggalkan parti atau bertanding sebagai calon Bebas atau parti lawan dalam pilihan raya Dewan Rakyat dan Dewan Undangan Negeri akan gugur keahlian dengan sendirinya’.

“Dengan pengguguran keahlian ini, jawatan mereka di peringkat UMNO Bahagian akan dipangku oleh Timbalan Ketua UMNO Bahagian yang berkenaan,” katanya dalam kenyataan hari ini.

Sebelum pengguguran itu, Shahidan merupakan Ketua UMNO Bahagian Arau manakala Zahidi adalah Ketua UMNO Bahagian Padang Besar.

Ahmad berkata bagi beberapa ahli lain termasuk mereka yang dilihat mengiringi keempat-empat calon berkenaan semasa proses penamaan calon yang boleh disifatkan sebagai menyokong calon parti lawan, kini dalam proses siasatan sebelum tindakan lanjut diambil.

Sebelum ini, beberapa nama besar pemimpin UMNO termasuk keempat-empat ahli tersebut tidak disenaraikan sebagai calon Barisan Nasional (BN) pada PRU15.

SPR menetapkan hari pengundian pada 19 November manakala pengundian awal pada 15 November ini. – BERNAMA


SPRM tahan guru besar minta, terima rasuah RM10,000

JOHOR BAHRU: Suruhanjaya Pencegahan Rasuah Malaysia (SPRM) menahan seorang guru besar di sebuah sekolah di Kluang kerana disyaki meminta dan menerima wang rasuah berjumlah lebih RM10,000 tahun lepas.

Menurut sumber SPRM, lelaki berusia 56 tahun itu ditahan di pejabat SPRM Kluang pada kira-kira pukul 10.30 pagi tadi selepas hadir memberikan keterangan bagi membantu siasatan.

“Difahamkan, lelaki tersebut telah meminta dan menerima wang rasuah daripada seorang pengusaha kantin dari sekolah yang sama sebagai dorongan untuk memudahkan urusan tuntutan Rancangan Makanan Tambahan (RMT) yang dilaksanakan sepanjang tahun lalu,”  katanya dalam kenyataan hari ini.

Sementara itu, Pengarah SPRM Johor Datuk Azmi Alias ketika dihubungi mengesahkan penahanan terbabit dan berkata kes disiasat di bawah Seksyen 17 (a) Akta SPRM 2009.

Lelaki tersebut itu telah dilepaskan dengan jaminan SPRM. – BERNAMA


Ini Bukit Jalil, anda tak boleh ‘menari’ di sini – Safawi Rasid

KUALA LUMPUR: Kapten pasukan negara, Muhammad Safawi Rasid ternyata tidak senang dengan perang psikologi berbau provokasi dibuat penyerang Singapura Ikhsan Fandi menjelang pertembungan kedua-dua pasukan di Stadium Nasional di Bukit Jalil di sini, malam tadi.

Malaysia mencatat kemenangan 4-1 sekali gus memintas Singapura untuk layak ke peringkat separuh akhir selaku naib juara Kumpulan B saingan Piala Persekutuan Bolasepak ASEAN (AFF) 2022.

Selain berbangga dengan setiap individu dalam pasukan yang berjuang bermati-matian bagi meraih kemenangan penting itu, Muhammad Safawi berkata, kejayaan itu lebih manis apabila menafikan niat pemain skuad Singa untuk ‘menari’ di gelanggang keramat skuad Harimau Malaya.

“Pertama sekali saya sangat bangga dengan pemain dan terutama jurulatih yang selalu bagi motivasi kepada pasukan. Bagi saya kemenangan ini bagus sebab ada pemain Singapura nak menari malam ini (semalam), tapi tak jadi. Ini Bukit Jalil, anda tidak boleh melakukannya,” katanya ketika ditemui selepas perlawanan di sini.

Ikhsan, anak kepada legenda penyerang Singapura Fandi Ahmad, menerusi hantaran dalam Instagram Story miliknya memuat naik gambar beliau dan adiknya, Ilhan sedang menari meraikan jaringan ketika menewaskan Malaysia 2-1 pada aksi antarabangsa di Stadium Nasional Singapura, Mac lepas.

Dalam hantarannya sebelum perlawanan itu, pemain BG Pathum United itu yang terlepas beraksi di Piala AFF akibat kecederaan menulis: “Was planning on dancing on em again! God had other plans @Ilhanfa we gon get through this,” (Merancang untuk menari lagi! Tuhan ada perancangan lain @Ilhanfa kita akan laluinya).

Dalam pada itu, Muhammad Safawi terlalu gembira apabila memenangi Causeway Derby pertamanya sebagai pemain negara dengan membantu Malaysia menamatkan badi kemenangan menentang Singapura sejak November 2014.

“Bukan saya saja, seluruh pasukan gembira sebab kita menang bukan 1-0 tetapi 4-1. Bukan senang untuk dapatkan empat gol,” kata pemain Johor Darul Ta’zim (JDT) yang dipinjamkan ke kelab Thailand Ratchaburi FC bermula musim depan.

Dalam pada itu, beliau masih belum berpuas hati dengan prestasinya biarpun sudah mengumpul lima bantuan gol dalam empat perlawanan termasuk dua yang diraih semalam.

Katanya selepas lama tidak beraksi, Piala AFF ialah pentas terbaik untuk menggilap semula namanya yang hampir tenggelam.

“Alhamdulillah dalam kempen kali ini saya dapat lima bantuan gol, ia bukan mudah jadi saya bangga dengan diri sendiri sebab sudah lama saya tak bermain dan kejohanan ini memang saya nak buat balik nama saya,” kata pemain berusia 25 tahun itu.

Malaysia yang juga juara 2010 akan berdepan juara bertahan Thailand pada peringkat separuh akhir secara timbal balik di sini pada Sabtu ini dan di Stadium Thammasat di Pathum Thani Selasa depan. Satu lagi aksi separuh akhir membabitkan pertemuan Vietnam dengan Indonesia. – BERNAMA


Kerajaan Perpaduan: Kahwin paksa lebih baik daripada dicurangi – Dr Akmal

KUALA LUMPUR: Penyertaan UMNO dalam pembentukan Kerajaan Perpaduan selepas Pilihan Raya Umum ke-15 (PRU15) yang diibaratkan sebagai “kahwin paksa” adalah lebih baik daripada mendapat “pasangan curang”, kata Ketua Pemudanya, Dr Muhamad Akmal Saleh.

Ketika memberikan perumpamaan itu, Dr Akmal berkata, walaupun ada antara parti yang membentuk kerajaan hari ini tidak pernah menjalin kerjasama, atau tidak punyai keserasian sebelum ini, namun ia bukan alasan untuk tidak mewujudkan persamaan dan kesamarataan demi negara.

“Ada orang kata kita ini kahwin paksa, tetapi ibu ayah kita, atuk nenek kita dulu mereka kahwin pun tak kenal sesama sendiri, kalau duduk bercinta 10 tahun tapi tahun pertama kahwin lelaki curang buat apa.

“Kalau kita nak kekal dalam Kerajaan Perpaduan mesti mempunyai tiga perkara iaitu yang pertama kena saling menghormati satu sama lain, memahami antara satu sama lain dan mempercayai antara satu  sama lain,” katanya ketika berucap pada Konvensyen Pemuda Perpaduan 2023 di Pusat Dagangan Dunia Kuala Lumpur di sini.

Beliau turut menyeru agar sayap-sayap parti yang menganggotai Kerajaan Perpaduan menolak segala perbezaan dan mencari titik persamaan agar kestabilan politik negara terus terjamin.

Dalam sesi yang sama,  Ketua Angkatan Muda Harapan, Dr Kelvin Yii Lee Wuen pula berkata, setiap perbezaan seharusnya dilihat sebagai kekuatan dan bukannya sebagai halangan untuk membina perpaduan dalam masyarakat di negara ini.

“Bagi saya dalam setiap perjuangan, dalam setiap gerak kerja yang kita lakukan asasnya adalah perpaduan, tanpa perpaduan kita tidak ada kestabilan, tanpa kestabilan kita takkan ada perkembangan, tanpa perkembangan kita tiada transformasi dan tanpa transformasi kita tiada kesejahteraan.

“…saya berdiri di sini bersama pemimpin (parti politik yang lain) untuk membina semula negara tercinta ini atas dasar dan prinsip hormat dan ihsan terhadap semua kaum, agama dan bangsa dan semua latar belakang inilah asas pembentukan negara tercinta Malaysia,” katanya. – BERNAMA


PRU15: BN Perak perlu cari sembilan kerusi DUN untuk tubuh kerajaan kukuh

IPOH: Barisan Nasional (BN) Perak perlu mencari tonik untuk menambah sembilan kerusi Dewan Undangan Negeri (DUN) di samping mengekalkan 27 kerusi yang telah dimenangi bagi membentuk kerajaan negeri yang kukuh pada Pilihan Raya Umum ke-15 (PRU15) nanti.

Timbalan Pengerusi BN Datuk Seri Mohamad Hasan berkata sembilan kerusi tersebut dipecahkan kepada tier satu membabitkan lima kerusi yang tewas dengan majoriti kurang dari 1,000 undi manakala tier dua untuk empat lagi kerusi.

Beliau berkata bagi kerusi Parlimen pula, BN Perak juga perlu menambah lima lagi kerusi dan mengekalkan 11 kerusi yang dimenangi sebelum ini.

“Kita ingin tubuh kerajaan di Perak dengan majoriti selesa. Jadi saya nasihatkan semua, supaya ketepikan kepentingan peribadi dan salah faham. Keutamaan kita adalah menang di PRU dan tubuh kerajaan,“ katanya dalam sidang akhbar selepas menghadiri perhimpunan Jentera PRU15 BN Perak di sini malam semalam.

Pada PRU14, BN Perak memenangi 27 daripada 59 kerusi DUN dan 11 daripada 24 kerusi Parlimen yang dipertandingkan.

Mohamad yang juga Pengarah Pilihan Raya Umum PRU15 BN berkata melihat kepada kesiapsiagaan jentera hasil tinjauannya ke 11 negeri termasuk Perak, PRU boleh diadakan pada bila-bila masa.

“Perdana Menteri tunggu que sama ada kita bersedia atau tidak. Tidak guna masuk PRU kalau tidak sedia kerana PRU umpama masuk perang dan kita kena menang selain bersedia. Jangan sia-sia masuk perang kalau tidak bersedia untuk menang,” katanya.

Turut hadir Pengerusi BN Perak Datuk Seri Saarani Mohamad, Setiausaha Agung BN Datuk Seri Zambry Abdul Kadir, Timbalan Presiden MCA Datuk Dr Mah Hang Soon, Timbalan Presiden MIC Datuk Seri M.Saravanan dan Setiausaha Agung UMNO Datuk Seri Ahmad Maslan.

Sementara itu, Mohamad berkata perjumpaan Presiden parti Datuk Seri Dr Ahmad Zahid Hamidi dengan Ketua-ketua Bahagian UMNO di Pusat Dagangan Dunia (WTC) semalam disifatkan sebagai perjumpaan biasa dan tidak membabitkan apa-apa usul.

“UMNO ini tidak boleh buat perjumpaan. Nanti orang buat macam-macam spekulasi. Tidak boleh kami duduk sama-sama, orang cemburu hati dengan kita. Parti lain pun kumpul hari-hari, tiada pula tanya. Bila orang UMNO kumpul, ada yang kata itu ini,” katanya yang juga Timbalan Presiden UMNO.

Ditanya mengenai pertemuan pemimpin-pemimpin tertinggi UMNO dengan Perdana Menteri Datuk Seri Ismail Sabri Yaakob di kediaman rasminya di Seri Perdana malam semalam, Mohamad berkata ia lebih kepada sesi taklimat berkaitan perjalanan parti. – BERNAMA


Rasuah: Pemilik syarikat agensi pekerjaan antara dua lelaki ditahan SPRM

KUALA LUMPUR: Suruhanjaya Pencegahan Rasuah Malaysia (SPRM) menahan seorang ahli perniagaan dan seorang pemilik syarikat agensi pekerjaan bagi membantu siasatan kes rasuah mendapatkan kuota pekerja asing di negara ini, semalam.

Menurut sumber, kedua-dua lelaki berusia lingkungan 30-an dan 50-an itu ditahan kira-kira pukul 10 malam dan 12 tengah malam, semalam di Ibu Pejabat SPRM Putrajaya.

“Ahli perniagaan tersebut disiasat berhubung penerimaan wang rasuah berjumlah lebih RM1 juta daripada ejen pekerjaan manakala seorang lagi suspek disyaki membayar rasuah kepada syarikat penyedia platform bagi permohonan pekerja asing,” kata sumber.

Majistret Irza Zulaikha Rohanuddin membenarkan kedua-dua suspek direman tiga hari bermula hari ini sehingga 7 Ogos selepas SPRM membuat permohonan reman itu di Mahkamah Majistret Putrajaya pagi tadi.

Semalam, SPRM menahan lapan individu dengan enam daripadanya direman tiga hari manakala dua lagi suspek iaitu seorang lelaki dan seorang wanita dilepaskan dengan jaminan SPRM selepas keterangan diambil kerana disyaki menerima rasuah sebagai balasan mendapatkan kuota pekerja asing.

Sementara itu, Pengarah Kanan Siasatan SPRM, Datuk Seri Hishamuddin Hashim ketika dihubungi mengesahkan penahanan reman tersebut dan memaklumkan kes disiasat mengikut Seksyen 16 (a) Akta SPRM 2009. – BERNAMA


Kerajaan Malaysia setuju sumbang dana AS$2 juta, bantu mangsa gempa bumi di Turkiye dan Syria – PM

CYBERJAYA: Malaysia akan menyalurkan sumbangan lebih US$2 juta kepada Turkiye dan Syria bagi membantu mangsa gempa bumi di kedua-dua negara itu, kata Perdana Menteri Datuk Seri Anwar Ibrahim.

Perkara itu diumumkan Anwar pada sidang media Perdana Menteri Pasca Mesyuarat Kabinet Kerajaan Perpaduan yang turut disiarkan secara langsung di Facebook rasminya, hari ini.

“Kerajaan hari ini, Jemaah Menteri setuju untuk menyumbangkan AS$1 juta dan ini akan bersama dengan sumbangan Tuanku Sultan Johor (Sultan Ibrahim Iskandar).

“DYMM Tuanku Sultan Johor juga bersetuju untuk menyalurkan AS$1 juta melalui sumbangan yang diselaraskan oleh kerajaan,”

Pada masa sama, Anwar turut memaklumkan bahawa seramai 70 orang anggota pasukan Mencari Dan Menyelamat Khas Malaysia (SMART) kedua akan berlepas ke Turkiye pada malam ini.

“Ini kerana pasukan pertama dilihat sangat berkesan dan pihak Turkiye rasa selesa dan memohon supaya kalau kita tambah.

“Bezanya, kali ini penerbangan diurus oleh Turkiye sendiri oleh Turkish Airline selain mengurangkan beban tanggungan kita.

“Kementerian Pertahanan juga ada menyiapkan pasukan doktor paramedik yang boleh bergerak selari dengan kegiatan SMART di Turkiye,” maklumnya.

Untuk rekod, awal pagi Isnin lalu, dunia dikejutkan dengan gempa bumi di Turkiye bermagnitud 7.7 menggegarkan Kahramanmaras, diikuti gegaran berkekuatan 7.6 pada skala Richter itu kira-kira sembilan jam kemudian yang menjejaskan beberapa wilayah lain termasuk Adana, Adiyaman, Diyarbakir, Gaziantep, Hatay, Kilis, Malatya, Osmaniye dan Sanliurfa.

Gempa bumi turut memusnahkan negara jiran Syria.

Menurut dpa, 2,270 orang terbunuh berdasarkan laporan Kementerian Kesihatan dan organisasi penyelamat White Helmets.

Author

Diyana Rahip

View all posts

View all posts


Polis cari mangsa, saksi kes samseng jalanan

KAJANG: Aksi samseng seorang lelaki tanpa memakai baju memukul seorang penunggang motosikal di Cheras Perdana, di sini, tular di laman media sosial, sejak semalam.

Ketua Polis Daerah Kajang, Asisten Komisioner Mohd Zaid Hassan berkata, kejadian disyaki pada jam 11.25 pagi Jumaat lalu dirakam sebuah kenderaan yang melalui lokasi kejadian.

Katanya, rakaman itu menunjukkan sebuah motosikal keluar secara tiba-tiba dari satu persimpangan sebelum berlanggar dengan sebuah motosikal lain.

“Seorang lelaki tanpa memakai baju menunggang sebuah motosikal melalui jalan utama itu gagal mengawal kenderaan lalu melanggar motosikal yang keluar dari simpang.

“Lelaki tanpa memakai baju itu terus bertindak memukul penunggang motosikal berkenaan dengan menggunakan tangan dan kaki,” katanya dalam satu kenyataan hari ini.

Mohd Zaid berkata, video berdurasi 30 saat yang memaparkan kejadian berkenaan dirakam melalui kamera papan pemuka sebuah kereta sebelum dimuat naik dan tular di laman Telegram Info Semasa Official, sejak semalam.

“Sehingga kini, kita masih belum menerima apa-apa laporan berhubung kemalangan atau kejadian pukul tersebut daripada pihak terbabit,” katanya.

Beliau berkata, kes disiasat mengikut Seksyen 279 dan 323 Kanun Keseksaan.

“Orang ramai yang mempunyai maklumat berhubung kejadian tersebut, boleh menghubungi balai berhampiran atau pegawai penyiasat kes iaitu Inspektor Mu’az Mazlan di talian 017-9788804,” katanya. – Berita Harian

Author

Media Variasi

View all posts

View all posts


Ribuan pengguna Facebook, Instagram, WhatsApp di AS alami gangguan

Lebih 18,000 pengguna Instagram melaporkan masalah untuk mengakses aplikasi itu dan kira-kira 13,000 masalah dilaporkan untuk aplikasi Facebook, lapor Xinhua.

Ramai pengguna menggunakan Twitter untuk meluahkan rungutan dan kemarahan mereka atas gangguan itu.

Masih belum dapat dipastikan punca kepada gangguan berkenaan.

Terdahulu pada Rabu, Meta mengumumkan ia akan membenarkan bekas Presiden Donald Trump kembali menggunakan akaun Facebook dan Instagram dalam beberapa minggu lagi sekali gus menamatkan sekatan selama dua tahun sejak rusuhan Capitol pada 2021. – BERNAMA


Wanita ditahan bantu siasatan kes kematian bayi lelaki

KUALA LUMPUR: Seorang wanita warga tempatan ditahan kerana disyaki terlibat dalam kes kematian bayi lelaki berusia enam bulan di Kampung Klang Gate di sini, semalam.

Ketua Polis Daerah Ampang Jaya ACP Mohamad Farouk Eshak berkata wanita berusia 34 tahun yang juga ibu kepada bayi malang itu ditahan di lobi Hospital Tunku Azizah pada 8.40 malam tadi.

Beliau berkata dalam kejadian Sabtu lepas, pegawai perubatan hospital telah menerima pesakit seorang bayi lelaki dalam keadaan tidak sedarkan diri akibat muntah dan sawan namun telah disahkan meninggal dunia pada 4.30 petang semalam.

Katanya, hasil pemeriksaan mendapati kesan lebam di bahagian peha kanan dan kening mangsa disyaki terdapat unsur penderaan.

“Suspek yang ditahan tidak mengaku membunuh mangsa namun mengakui mangsa mengalami kecederaan di bahagian dahi dan kening akibat terjatuh dari katil semasa dalam jagaannya beberapa hari sebelum dibawa ke hospital,” katanya dalam kenyataan hari ini.

Mohamad Farouk berkata suspek yang bekerja sebagai pembantu kedai tidak mempunyai sebarang rekod lampau manakala ujian saringan awal air kencing didapati bebas sebarang jenis dadah.

Menurutnya, suspek akan dihadapkan ke Mahkamah Ampang untuk permohonan reman di bawah Seksyen 117 Kanun Prosedur Jenayah bagi membantu siasatan manakala kes disiasat mengikut Seksyen 302 Kanun Keseksaan kerana membunuh.

Sementara itu, Mohamad Farouk berkata polis sedang giat mengesan suami suspek iaitu lelaki warga Indonesia berusia 31 tahun untuk membantu siasatan.

Orang awam yang mempunyai maklumat berhubung kejadian berkenaan boleh menghubungi Ibu Pejabat Polis Daerah (IPD) Ampang Jaya di talian 03-42897222. – BERNAMA


Syed Ibrahim dilantik Pengerusi Bukan Eksekutif MDEC

PUTRAJAYA: Ahli Parlimen Ledang, Syed Ibrahim Syed Noh dilantik Pengerusi Bukan Eksekutif Perbadanan Ekonomi Digital Malaysia (MDEC) berkuat kuasa 1 April lepas.

Menurut MDEC dalam kenyataan hari ini, Syed Ibrahim berpengalaman luas dalam bidang telekomunikasi selama 25 tahun di Telekom Malaysia Bhd iaitu dari 1989 hingga 2014 dengan jawatan terakhir adalah penolong pengurus besar.

“Beliau juga mempunyai pengalaman termasuk dalam bidang pengurusan perhubungan pelanggan, pengurusan projek, pemasaran dan jualan perdagangan, segmentasi dan analisis serta pengurusan teknologi maklumat dan sistem,” menurut MDEC. – BERNAMA


133 penumpang diselamatkan selepas feri terkandas di Kuala Kedah

ALOR SETAR: Seramai 133 penumpang feri dalam perjalanan dari Terminal Jeti Kuala Kedah ke Terminal Feri Penumpang Kuah, Langkawi diselamatkan selepas feri yang dinaiki terkandas di alur pelayaran di Kuala Kedah pada 4.30 petang tadi.

Pengarah Agensi Penguatkuasaan Maritim Malaysia Zon Maritim Kuala Kedah, Komander Maritim Noor Azreyanti Ishak berkata, pusat operasi menerima panggilan dari Jabatan Laut Malaysia (JLM) berhubung kejadian feri Starcity Express 6 terkandas di posisi 0.5 batu nautika muara Kuala Kedah.

“Feri berkenaan telah cuba ditunda balik oleh sebuah bot tunda milik sebuah syarikat kargo di Kuala Kedah tetapi feri itu telah terkeluar dari laluan asal dan tersangkut di beting lumpur.

“Sebaik menerima laporan, Bot PERKASA 1224 telah ke lokasi bagi membantu pihak feri dan JLM untuk memindahkan kesemua 133 penumpang terdiri daripada lelaki dewasa, wanita dewasa, kanak-kanak lelaki dan perempuan sebelum paras air mulai surut,” katanya dalam kenyataan, hari ini.

Beliau berkata kerja memindahkan penumpang turut dibantu beberapa bot nelayan yang berada di kawasan berhampiran untuk dibawa semula ke Terminal Jeti Kuala Kedah.

“Operasi menyelamat telah ditamatkan sepenuhnya pada 6.30 petang setelah kesemua penumpang berjaya dibawa ke terminal jeti berkenaan dalam keadaan selamat tanpa sebarang kecederaan,” katanya.

Beliau berkata sebarang aduan kecemasan di laut boleh disalurkan melalui talian kecemasan 24 jam MERS 999 atau Pusat Operasi Maritim Malaysia Zon Maritim Kuala Kedah di talian 04-7310579.

Sementara itu, JLM dalam satu kenyataan memaklumkan satu pasukan siasatan ditubuh bagi memastikan insiden seperti itu tidak berulang.

Selain itu, pemeriksaan semula oleh Badan Klasifikasi ke atas feri tersebut juga akan dipantau oleh surveyor daripada JLM bagi memastikan feri tersebut selamat untuk beroperasi semula. – BERNAMA


Bas ekspres dua tingkat bawa 25 penumpang terbalik

KUALA LUMPUR: Seramai 25 penumpang dan seorang pemandu sebuah bas ekspres dua tingkat berdepan detik cemas apabila kenderaan dinaiki mereka terbabas sebelum terbalik di susur Jalan Damansara menuju Bangsar, di sini, tengah malam tadi.

Jurucakap Jabatan Bomba dan Penyelamat Kuala Lumpur berkata pihaknya menerima panggilan kecemasan berhubung kemalangan berkenaan pada pukul 12.17 tengah malam dan seramai 18 anggota dari Balai Bomba dan Penyelamat  Hang Tuah dan Sentul dikejarkan ke tempat kejadian.

“Setibanya pasukan bomba di lokasi kejadian, didapati kemalangan melibatkan sebuah bas ekspres yang dalam perjalanan dari Ipoh, Perak.

“Bomba bertindak memecahkan tingkap hadapan bas untuk mengeluarkan kesemua 26 mangsa terlibat,” katanya ketika dihubungi hari ini.

Bas berkenaan telahpun dialih pihak Dewan Bandaraya Kuala Lumpur dan kesemua mangsa terlibat hanya mengalami cedera ringan dan telah dihantar ke Hospital Kuala Lumpur di sini, bagi menjalani pemeriksaan lanjut. – BERNAMA


Jakim ‘diseru’ Anwar, ingatkan penjawat awam jangan membazir

KUALA LUMPUR: ‘Jakim kena bantu beri peringatan dari sekecil-kecil dan sebesar-besar pembaziran’.

Demikianlah amanat Perdana Menteri, Datuk Seri Anwar Ibrahim ketika berucap pada Perjumpaan Perdana Menteri Bersama Warga Jabatan Perdana Menteri (JPM) bagi bulan Oktober, di sini hari ini.

Beliau meminta Jabatan Kemajuan Islam Malaysia (Jakim) memainkan peranan dalam memastikan budaya pembaziran tidak diamalkan dalam kalangan kakitangan awam.

Nasihatnya, penjawat awam perlu kekal melakukan langkah penjimatan bagi memastikan dana awam tidak dibazirkan begitu sahaja.

Malah tegasnya, penjawat tidak perlu melihat soal pembaziran dalam konteks yang besar sahaja sebaliknya isu kecil seperti menutup lampu pejabat dan pemberian pen mengikut jawatan juga perlu dilakukan.

“Membazir tidak perlu yang besar, macam menggunakan elektrik seperti ‘ayah kita yang bayar’. Contohnya, beri lima batang pen kepada ketua jawatan tetapi Ketua Setiausaha, 10; menteri, 15; Perdana Menteri, 20.

“Masa saya berkhidmat di Jalan Duta satu masa dahulu, bila lihat ada lampu terbuka, saya minta ketua jabatan untuk tutup kerana ia bukan duit anda tetapi dana awam. Saya harap kita mulakan satu budaya, kerana melalui penjimatan, kita dapat buat banyak perkara lain,” katanya

“Itu semua kita kena baiki sebab ia adalah dana awam,” katanya memetik Berita Harian pada Isnin.

Author

Diyana Rahip

View all posts

View all posts


Mayat lelaki dalam tangki najis, polis buru suami isteri

IPOH: Seorang lelaki warga Indonesia ditemukan maut dalam sebuah tangki najis dipercayai dibunuh di Kuala Kangsar, semalam.

Ketua Polis Daerah Kuala Kangsar, ACP Omar Bakhtiar Yaacob berkata, pihaknya menerima maklumat mengenai penemuan mayat lelaki tersebut yang dianggarkan berusia 40-an pada 12.20 tengah malam.

“Hasil siasatan di tempat kejadian telah menjumpai mayat di dalam sebuah tangki najis yang terletak di bahagian belakang sebuah rumah dalam keadaan berkain sarung dan berseluar dalam tanpa baju.

“Hasil bedah siasat yang dijalankan pada hari ini di Hospital Raja Permaisuri Bainun, Ipoh mendapati punca kematian adalah disebabkan trauma dipukul objek tumpul di bahagian kepala,” katanya dalam kenyataan hari ini.

Justeru, beliau berkata, polis sedang mengesan pasangan suami isteri yang juga rakan serumah mangsa dipercayai telah melarikan diri, bagi membantu siasatan di bawah Seksyen 302 Kanun Keseksaan.

“Orang ramai yang mempunyai maklumat berkaitan kejadian diminta menghubungi balai polis berhampiran atau berhubung terus dengan Ibu Pejabat Polis Daerah Kuala Kangsar di talian 05-7762222 atau Pegawai Penyiasat ASP Mohd Subkey Alias di talian 013-9285436,” katanya. – BERNAMA


Penjual mengaku tak bersalah miliki vape berperisa dadah

PORT DICKSON: Seorang lelaki mengaku tidak bersalah di Mahkamah Majistret, di sini, atas pertuduhan memiliki vape berperisa dadah dalam tangkapan di Lukut Prima, hujung bulan lalu.

Tertuduh, Puveendran, 25, membuat pengakuan berkenaan selepas pertuduhan dibacakan dihadapan Majistret Port Dickson, Uthman Abd Ghani.

Berdasarkan pertuduhan, didapati dalam milikan tertuduh iaitu penjual vape cecair disyaki dadah berbahaya jenis ketamin dengan anggaran berat 570 milliliter.

Kesalahan itu dilakukan kira-kira pukul 7 malam, bertempat di Lukut Prima, di sini, 29 September lalu.

Susulan itu, tertuduh telah melakukan kesalahan di bawah Seksyen 12(2) Akta Dadah Berbahaya 1952 dan boleh dihukum di bawah Akta 12(3) seksyen yang sama.

Jika sabit kesalahan, boleh didenda tidak lebih daripada RM100,000 atau dikenakan hukuman penjara tidak lebih lima tahun atau kedua-duanya sekali.

Pendakwaan dijalankan oleh Timbalan Pendakwa Raya, Nadia Ezzati Mohd. Zainal.

Majistret kemudiannya menawarkan jaminan sebanyak RM 3,000 dan menetapkan tarikh sebutan semula kes pada 4 Disember ini.

Terdahulu, Ketua Polis Daerah Port Dickson, Superintenden Aidi Sham Mohamed memaklumkan tangkapan tersebut dan dipercayai modus operandi tertuduh adalah mencampurkan cecair vape ‘mushroom’ dengan dadah disyaki ketamin untuk dijual dalam kalangan remaja di sekitar daerah berkenaan.

Menurutnya, hasil serbuan telah berjaya merampas satu botol cecair yang mengandungi dadah jenis ketamin dan 12 botol cecair yang telah dibungkuskan semula untuk dijual.

“Jumlah keseluruhan rampasan sebanyak 570 ml dianggarkan bernilai RM17,000,” katanya. – Kosmo!

Author

Media Variasi

View all posts

View all posts


Isu KWSP jadi topik hangat sesi perbahasan sidang Parlimen

KUALA LUMPUR: Memasuki minggu ketiga Mesyuarat Pertama Penggal Kedua Parlimen ke-15, isu Kumpulan Wang Simpanan Pekerja (KWSP)  masih menjadi topik hangat dalam sidang Dewan Rakyat, dengan Ahli-ahli Parlimen melontarkan pelbagai idea dan pandangan berhubung dana persaraan negara itu.

Semasa sesi perbahasan Rang Undang-undang Perbekalan 2023 hari ini, Lim Guan Eng (DAP-Bagan) pada awalnya melahirkan kebimbangan mengenai fakta bahawa median simpanan ahli KWSP menyusut 50 peratus daripada RM16,600 pada tahun sebelum pandemik COVID-19 kepada RM8,100 pada 2022.

Lim berkata, lantaran itu kerajaan perlu mewujudkan perancangan jangka panjang yang beroperasi selari dengan KWSP bagi memastikan kehidupan persaraan rakyat tidak terancam kerana kekurangan jaminan wang persaraan kelak.

Sehubungan itu, beliau menyarankan kerajaan mempelajari modul Dana Pencen Kerajaan Norway, khususnya daripada aspek pengurusan kekayaan hasil bumi dengan berkesan, yang membolehkan rakyat mendapat manfaat daripada dana pencen tersebut.

“Sekiranya kebanyakan keuntungan Petronas dikunci sedemikian dalam amanah (Dana Pencen Kerajaan) seperti diamalkan Norway, rakyat Malaysia (Malaysia) berkemungkinan memiliki aset bernilai USD1 trilion dan  secara langsung menjamin masa depan rakyat yang berpencen,” katanya.

Terdahulu, Ketua Pembangkang merangkap Ahli Parlimen Larut, Datuk Seri Hamzah Zainudin turut menggesa kerajaan supaya membenarkan pengeluaran bersasar KWSP kepada golongan yang memerlukan dengan mencari satu mekanisme yang sesuai.

Turut menyentuh isu sama ialah Datuk Wan Saiful Wan Jan (PN-Tasek Gelugor) yang memohon supaya kerajaan mempertimbangkan pengeluaran dana itu secara bersasar memandangkan situasi rakyat ketika ini yang semakin hari semakin terhimpit ekoran kos sara hidup yang semakin meningkat.

“Pencarum KWSP ini  datang daripada kelompok yang sekian lama mencarum dan menabung untuk masa depan, tetapi malangnya kesusahan datang lebih awal daripada tarikh persaraan. Sebab itu saya memohon supaya kerajaan mempertimbangkan pengeluaran KWSP secara bersasar ini,” katanya.

Ahmad Fadhli Shaari (PN-Pasir Mas) pula berpendapat bahawa inisiatif kerajaan menambah caruman sebanyak RM500 untuk ahli KWSP berusia 40 hingga 54 tahun yang mempunyai simpanan kurang RM10,000 dilihat tidak memberikan impak kepada penerima.

“Pemberian RM500 itu bagus tetapi ia tidak memberi apa-apa impak kerana penerima hanya boleh gunakan wang itu selepas beberapa tahun,” katanya.

Persidangan Dewan Rakyat bersambung esok. – BERNAMA


KJ turun padang kempen untuk calon PN di DUN Jeram

KUALA LUMPUR: Bekas Ketua Pemuda UMNO, Khairy Jamaluddin, turun padang menyokong kempen calon Perikatan Nasional (PN) di kawasan Dewan Undangan Negeri (DUN) Jeram, Datuk Harisson Hassan di sekitar Puncak Alam semalam.

Dalam satu video yang tular di TikTok, bekas Menteri Kesihatan yang tewas kerusi Parlimen Sungai Buloh ketika Pilihan Raya Umum ke-15 (PRU15) lalu, berkata beliau turun berkempen kerana berpendapat Harisson boleh menjadi wakil rakyat yang baik.

“Harisson boleh jadi wakil rakyat yang bagus, kalau tak sesuai, saya tak keluar sokong,” katanya.

Khairy berkata, beliau mengenali Harrison lebih daripada 20 tahun dan sama-sama menyertai pergerakan Pemuda UMNO.

Katanya, Harisson adalah Setiausaha Kerja Pemuda UMNO, ketika beliau menjadi exco pergerakan itu.

Harisson, bekas Timbalan Ketua UMNO bahagian Sungai Buloh, dilucut keahliannya secara automatik selepas mengumumkan bertanding di DUN Jeram di bawah tiket PN pada pengundian PRN Selangor 12 12 ini.

Dalam saingan itu, beliau berdepan calon Barisan Nasional (BN), Datuk Jahaya Ibrahim.

Sebelum ini, Presiden BERSATU, Tan Sri Muhyiddin Yassin, pernah menawarkan jawatan dalam Majlis Pimpinan Tertinggi (MPT) parti itu kepada Khairy jika bekas Ahli Parlimen Rembau itu berhasrat menyertai parti berkenaan.

Tawaran itu diumumkan selepas Khairy dipecat dari UMNO dan bagi mengukuhkan PN menjelang PRN di Selangor, Negeri Sembilan, Pulau Pinang, Kedah, Terengganu dan Kelantan.

Bagaimanapun, Khairy tidak memberikan jawapan sebaliknya memohon “masa tambahan” untuk memikirkan tawaran menyertai BERSATU yang dibuat Muhyiddin.

Sepanjang kempen PRN ini, Khairy juga tidak turun berkempen atau tampil di atas pentas mana-mana gabungan parti politik, sebaliknya memberi perhatian sebagai pengacara ‘podcast’ Keluar Sekejap, yang dikendalikannya bersama bekas Ketua Penerangan UMNO, Shahril Hamdan. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Dakwa DAP mahu jadikan negara sekular, politik Tun M tak matang – Penganalisis

CYBERJAYA: Setiap kali tiba pilihan raya, sudah pasti akan muncul ahli politik yang akan mengeluarkan kenyataan dengan niat sama ada untuk menarik sokongan rakyat, mahupun menjatuhkan parti lawan.

Ini termasuk Pengerusi Proklamasi Orang Melayu (POM), Tun Dr Mahathir Mohamad yang baru-baru ini mendakwa bahawa, DAP mahu menjadikan Malaysia sebagai sebuah negara berbagai kaum dengan agama rasmi digantikan kepada sekular.

Bekas Ahli Parlimen Langkawi itu berkata, sekiranya perkara itu berlaku, keahlian Malaysia dalam Pertubuhan Kerjasama Islam (OIC) akan tergugur.

Malah, beliau turut mendakwa Perdana Menteri, Datuk Seri Anwar Ibrahim terpaksa menurut manifesto DAP supaya parti tersebut tidak menarik diri daripada kerajaan hari ini.

Antara yang mengkritik dakwaan Mahathir adalah penganalisis politik Universiti Malaya (UM), Dr Muhammad Tawfik Yaakub, yang menganggap perkara itu sebagai politik tidak matang dan boleh membangkitkan kemarahan.

Meskipun Mahathir sudah berada di pentas politik dalam tempoh lama, Tawfik berkata, bekas Perdana Menteri itu masih tetap mengeluarkan modal sama, sebagai senjata untuknya menarik sokongan kaum Melayu.

“Untuk dapatkan sokongan pada PRN akan datang, Tun tolak gelombang Pakatan Harapan (PH) dan tak yakin gabungan PH-BN (Barisan Nasional) ketika memerintah selama tujuh bulan ini.

“Saya anggap tindakan beliau tidak sesuai ketika kerajaan mahu membina Malaysia lebih maju. Bukankah Islam sudah ditetapkan sebagai agama Persekutuan, manakala kaum lain ada perlindungan seperti yang termaktub dalam Perlembagaan Persekutuan,” katanya kepada MEDIA VARIASI.

Sementara itu, Felo Kursi Institusi Raja-raja Melayu Universiti Teknologi MARA (UiTM), Mujibu Abd Muis menganggap kenyataan Mahathir dikeluarkan untuk mewujudkan sentimen Melayu dan memberi pulangan kepada Perikatan Nasional (PN).

Tidak bersependapat dengan Mahathir, Mujibu menganggap kenyataan tersebut sebagai tidak benar untuk menjadikan Malaysia sebagai negara sekular.

“Ini bukan mudah kerana melibatkan pelbagai pihak termasuk persetujuan Yang di-Pertuan Agong.

“Beliau menganggap kenyataan itu bakal memberi kelebihan kepada agenda politiknya,” katanya ringkas.

Pada Julai 2019 ketika menjadi Perdana Menteri, Mahathir menegaskan bahawa, penguasaan akademik dunia Islam semakin menurun selepas golongan ulama kuno menolak pengajaran ilmu sekular.

Katanya, penolakan itu menyebabkan dunia Islam mula jatuh dan semakin lemah sehingga akhirnya dijajah oleh negara Barat.

Pada 2014, beliau dilapor berkata, Malaysia hanyalah sebuah negara biasa yang mengiktiraf Islam sebagai agama rasmi di negara ini.

Namun katanya, ini tidak bererti Malaysia adalah sebuah negara Islam atau sekular.

Jelasnya, ini juga tidak bermaksud Malaysia boleh dianggap sebagai negara sekular kerana ia tidak disebut di dalam Perlembagaan Persekutuan.

Author

Fazleen Safina Abd Jamil

View all posts

View all posts


JKM nafi info tular ‘Bantuan Warga Emas RM500 Bagi Tahun 2023’

KUALA LUMPUR: Berikut penafian berita tular di media sosial oleh agensi yang bertanggungjawab melalui kenyataan media Pasukan Respons Pantas (PRP) Kementerian Komunikasi dan Digital (KKD), hari ini.

PRP, menerusi satu kenyataan memaklumkan, Jabatan Kebajikan Masyarakat (JKM) menafikan kesahihan informasi berhubung ‘Bantuan Warga Emas RM500 Bagi Tahun 2023’ seperti yang tular di media sosial.

Menurut PRP, JKM menasihatkan agar orang ramai mendapatkan maklumat yang tepat mengenai bantuan JKM menerusi laman portal rasmi di www.jkm.gov.my sahaja.

“Masyarakat turut disaran agar tidak mudah terpengaruh dan berkongsi maklumat yang tidak diketahui kesahihannya sebaliknya sentiasa membuat semakan awal dengan merujuk laman sesawang atau media sosial rasmi kementerian, jabatan atau agensi untuk mendapatkan maklumat yang sahih dan terkini,” menurut kenyataan itu. – BERNAMA


Penggajian pekerja asing bagi sektor lain akan dikaji – Sivakumar

BATU GAJAH: Kerajaan akan mengkaji keperluan untuk memperluas kelulusan penggajian pekerja asing bagi sektor dan subsektor kritikal lain selepas tiga bulan pelaksanaan program Pelan Kelonggaran Penggajian Pekerja Asing.

Menteri Sumber Manusia, V. Sivakumar berkata, lima sektor dan subsektor kritikal yang terlibat ketika ini ialah perkilangan, pembinaan, perladangan, pertanian dan perkhidmatan (melibatkan restoran sahaja).

“Buat masa ini Kementerian Sumber Manusia bersama Kementerian Dalam Negeri telah membuat keputusan untuk membawa masuk pekerja asing bagi lima sektor kritikal ini yang betul-betul memerlukan tenaga kerja yang banyak. Jadi buat masa ini keputusannya adalah untuk membantu lima sektor ini dahulu.

“Selepas tiga bulan apabila kita dapat menyelesaikan masalah (kekurangan pekerja asing bagi sektor dan subsektor kritikal), kita akan mempertimbangkan kepada sektor peruncitan dan lain-lain,” katanya.

Sivakumar yang juga Ahli Parlimen Batu Gajah berkata demikian kepada pemberita selepas menghadiri Majlis Sambutan Tahun Baharu Cina 2023 Kementerian Sumber Manusia di Pusat Konvensyen Pusing di sini, malam tadi.

Rabu lepas, Sivakumar memaklumkan 500,000 pekerja asing akan dibawa masuk ke negara ini secara berperingkat menerusi Pelan Kelonggaran Penggajian Pekerja Asing dan bilangan itu akan ditambah jika terdapat keperluan, namun tidak melebihi 2.4 juta.

Sebelum ini, Menteri Dalam Negeri, Datuk Seri Saifuddin Nasution Ismail dilaporkan berkata, majikan akan dibenarkan untuk menggaji pekerja asing dari 15 negara sumber tanpa melalui prasyarat kelayakan penggajian serta kelayakan kuota.

Saifuddin dipetik sebagai berkata, beliau akan mengetuai siri lawatan bersama Kementerian Sumber Manusia dan agensi kawal selia ke 15 negara sumber terpilih bagi membincangkan perihal keselamatan dan kebajikan pekerja asing di negara ini.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Penyokong Celtic pamer bendera Palestin pada perlawanan Liga Juara-Juara

KUMPULAN penyokong Celtic mempamerkan bendera Palestin pada perlawanan Liga Juara-Juara UEFA menentang Atletico Madrid pada Rabu, walaupun dilarang oleh kelab Scotland itu.

Briged Hijau sebelum ini mengumumkan bahawa mereka akan menunjukkan sokongan mereka kepada Palestin dengan mempamerkan benderanya pada perlawanan Rabu.

Mereka telah pun dilarang oleh kelab daripada menghadiri perlawanan di tempat lawan selepas mempamerkan bendera pada beberapa perlawanan.

Dalam mesej kepada penyokong sebelum perlawanan Rabu, pemain dan kakitangan kejurulatihan dari kedua-dua pihak berkata, mereka akan memakai lilitan lengan hitam “sebagai menunjukkan rasa hormat dan sokongan kepada semua yang terjejas akibat konflik.”

Konflik di Gaza bermula apabila kumpulan Palestin Hamas memulakan Operasi Banjir Al-Aqsa – serangan mengejut pelbagai serampang yang termasuk bertubi-tubi pelancaran roket dan penyusupan ke Israel melalui darat, laut dan udara.

Ia berkata, pencerobohan itu sebagai membalas dendam terhadap penyerbuan Masjid Al-Aqsa dan keganasan yang semakin meningkat oleh peneroka haram Israel terhadap rakyat Palestin.

Tentera Israel kemudian melancarkan kempen udara tanpa henti terhadap Semenanjung Gaza.

Lebih 7,900 orang terbunuh dalam konflik itu, termasuk sekurang-kurangnya 6,546 rakyat Palestin dan 1,400 warga Israel.

2.3 juta penduduk Gaza telah kehabisan makanan, air, ubat-ubatan dan bahan api, dan konvoi bantuan baru-baru ini yang dibenarkan masuk ke Gaza hanya membawa sebahagian kecil daripada apa yang diperlukan. – Anadolu

Author

Taufik Asmady Abdul Aziz

View all posts

View all posts


Kerajaan akan terus bantu bekas atlet – PM

KUALA LUMPUR: Perdana Menteri Datuk Seri Ismail Sabri Yaakob berkata kerajaan akan terus menyalurkan bantuan menerusi Yayasan Kebajikan Atlet Kebangsaan (YAKEB) sebagai menghargai jasa bekas-bekas atlet yang telah mengharumkan nama negara.

Beliau berkata kerajaan baru-baru ini telah menyumbang peruntukan sebanyak RM3 juta kepada YAKEB untuk tahun ini bagi melaksanakan lebih banyak program seperti penganjuran kursus dalam bidang keusahawanan yang dapat memberi manfaat dan menambah sumber pendapatan ahlinya.

“Waktu kerajaan lain memerintah negara 22 bulan, bukan sahaja sumbangan tak diberikan malah ada cadangan nak tutup YAKEB… tahun depan ada lagi (peruntukan kepada YAKEB).

“Besar jasa atlet ini, bukan senang Jalur Gemilang boleh dikibarkan di luar negara dan lagu Negaraku tidak akan berkumandang begitu sahaja sebaliknya ia adalah atas usaha atlet-atlet yang mencapai kejayaan,” katanya pada majlis perasmian Mesyuarat Agung Tahunan ke-7 YAKEB di sini hari ini.

Ismail Sabri turut meminta YAKEB untuk lebih proaktif dalam membantu bekas atlet negara yang menghadapi masalah bagi mengelakkan mereka dimanipulasi pihak tertentu.

Perdana Menteri berkata usaha itu dapat meringankan beban bekas atlet yang berdepan masalah kewangan serta mendapatkan rawatan kesihatan.

“Kadang ada sesetengah pihak cuba memanipulasi bekas atlet ini untuk kepentingan mereka termasuk isu seorang bekas atlet paralimpik yang dikatakan terpaksa jual tisu di tepi jalan sebelum ini.

“Saya dimaklumkan YAKEB sudah cuba bantu termasuk memberikan tawaran bekerja tetapi ditolak dan selepas ditolak akhirnya jatuh ke tangan pihak tidak bertanggungjawab dan memberi imej tak baik kepada YAKEB dan kementerian,” katanya.

Ismail Sabri berkata terdapat ramai bekas atlet masih belum mendaftar dengan YAKEB dan beliau mahu yayasan itu berusaha mendaftarkan lebih ramai bekas atlet bagi memastikan urusan bantuan dapat diberikan sebaik mungkin.

Dalam pada itu, Ismail Sabri turut mengarahkan Menteri Belia dan Sukan Datuk Seri Ahmad Faizal Azumu untuk mengenal pasti sebahagian daripada tanah kosong milik Kementerian Belia dan Sukan bagi tujuan pembinaan Wisma YAKEB.

“Insya-Allah selepas itu boleh buat penentuan kos dan mohon kepada kerajaan dari segi kos pembinaan bangunan wisma YAKEB,” katanya.

Beliau percaya pembinaan wisma tersebut membolehkan YAKEB meneruskan program mahupun kursus dengan lebih teratur bagi kemudahan ahli di bawah satu fasiliti lebih besar.

Beliau juga percaya dan yakin dengan peranan YAKEB menjadi sebuah yayasan cemerlang melalui perkhidmatan berkualiti, berkeprihatinan dan berintegriti untuk keperluan ahlinya. – BERNAMA


Najib dalam keadaan sihat – Rosmah

KUALA LUMPUR: Datin Seri Rosmah Mansor mengesahkan suaminya Datuk Seri Najib Tun Razak yang menjalani hukuman penjara bermula Selasa, dalam keadaan sihat.

“Tak ada apa, Datuk Seri sihat, Alhamdulillah,” kata isteri bekas perdana menteri itu ketika ditanya keadaan suaminya, sebelum meninggalkan perkarangan Kompleks Mahkamah Kuala Lumpur pada 3.39 petang.

Beliau turut mengucapkan terima kasih kepada semua pihak yang hadir ke mahkamah hari ini untuk memberi sokongan.

Rosmah, 70,  yang berbaju kurung dan berselendang merah jambu, tiba di mahkamah pada 12.20 tengah hari bagi mengikuti perbicaraan kes penyelewengan dana RM2.3 bilion 1Malaysia Development Berhad (1MDB) yang dihadapi suaminya.

Terdahulu peguam Tan Sri Muhammad Shafee Abdullah yang mewakili Najib dalam perbicaraan kes 1MDB, enggan mengulas keadaan anak guamnya ketika ditanya media.

“Saya tidak boleh kata apa-apa… Saya tidak akan kata apa-apa, kerana anda akan pusing dan ubah perkataan kami, malah ketika di mahkamah.

“Pergilah cari sendiri,” katanya kepada pemberita di luar kompeks mahkamah di sini.

Sebelum itu anak perempuan Najib, Nooryana Najwa juga enggan mengulas keadaan bapanya ketika ditemui media, sebelum beliau meninggalkan kompleks mahkamah pada 1.33 petang.

Pada 23 Ogos, Najib dihantar ke Penjara Kajang untuk menjalani hukuman penjara selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng dana SRC International berjumlah RM42 juta. – BERNAMA


Audi rempuh pagar Istana Johor dipandu suspek bunuh

JOHOR BAHRU: Seorang suspek yang disyaki terlibat dalam kejadian pergaduhan sehingga menyebabkan seorang pemuda maut diberkas polis ketika cuba melarikan diri menaiki kereta jenis Audi sebelum melanggar panggar Istana Besar di Kilometer 2.3 Jalan Skudai, Pantai Lido di sini awal pagi semalam.

Dalam kejadian pada pukul 5.30 pagi itu, seorang lelaki warga asing berusia 20-an bersama dua wanita berada dalam keadaan mencurigakan di dalam kereta tersebut di Jalan Tanjung Puteri di sini.

Ketua Polis Daerah Johor Bahru Selatan, Asisten Komisioner Raub Selamat berkata, ketika pegawai dan anggota polis Bahagian Siasatan Jenayah memeriksa kenderaan itu, pemandu memecut laju sehingga ke Jalan Tun Dr. Ismail.

“Apabila sampai di hadapan Istana Besar, pemandu Audi gagal mengawal keretanya lalu merempuh dua buah kereta iaitu Proton Persona dan Perodua Aruz sebelum melanggar pagar Istana Besar.

“Polis berjaya menangkap suspek bersama dua wanita serta merampas beberapa peralatan termasuk hulu pisau berwarna kuning, satu mata pisau, tiga buah telefon bimbit dan masing-masing dua baju dan seluar,” katanya dalam satu kenyataan di sini hari ini.

Raub berkata, hasil siasatan awal mendapati ketiga-tiga suspek dipercayai terlibat dalam kejadian pergaduhan yang membawa kepada kematian seorang lelaki berusia 25 tahun akibat ditikam dengan senjata tajam.

Terdahulu, Kosmo! melaporkan dalam kejadian pada pukul 3.41 pagi semalam, seorang lelaki ditemui mati dengan kesan beberapa tikaman di hadapan sebuah premis di Johor Bahru.

Mengulas lanjut Raub berkata, hasil pemeriksaan ke atas mangsa mendapati lelaki itu mati dengan sembilan kesan tikaman termasuk pada bahagian dada, perut, rusuk serta bahagian belakang badan.

Hasil semakan mendapati seorang suspek memiliki dua rekod jenayah berkaitan dadah selain ketiga-tiga suspek didapati positif dadah jenis methamphetamine.

Ujarnya, motif pergaduhan tersebut masih lagi dalam siasatan.

Tambahnya, ketiga-tiga suspek kini dalam proses permohonan reman di Mahkamah Majistret Johor Bahru hari ini. – Kosmo!

Author

Media Variasi

View all posts

View all posts


Tujuh tahun tidak pernah tuntut harta sepencarian – Emilia Hanafi

KUALA LUMPUR: Emilia Hanafi, 44, tampil menjelaskan tidak pernah memfailkan harta sepencarian ke atas bekas suaminya, Datuk SM Faisal SM Nasimuddin.

Beliau meluahkan rasa terkejut apabila menerima tuntutan harta sepencarian daripada taikun perniagaan itu.

“Banyak yang bertanya kepada saya apa yang dituntut oleh plaintif.

“Sebenarnya dia menuntut rumah kelamin, separuh daripada rumah kelamin itu atas nama dia, separuh lagi atas nama gabungan saya dengan dia.

“Itu pun dia nak tuntut, dan ditulisnya, nak tuntut 100 peratus, mungkinlah dia mahu tinggalkan saya kosong tanpa sesen pun dan ambil semuanya, tapi saya tidak memiliki apa-apa sebenarnya.

“Rumah itu ditinggalkan tanpa berpenghuni sejak 2016 kerana tidak diberikan kunci. Saya dan anak-anak menumpang tidur di sana sini sepanjang tujuh tahun berpisah.

“Doakan saya urusan saya dipermudahkan untuk mendapatkan keadilan dan haknya serta anak-anak,” katanya kepada MEDIA VARIASI ketika ditemui di Mahkamah Tinggi Syariah Kuala Lumpur.

Emilia bersama peguam bela hadir hari ini  bagi mendengar sebutan kes tuntutan harta sepencarian daripada jutawan itu di Mahkamah Syariah Wilayah Persekutuan, Kuala Lumpur.

Bagaimanapun, hakim telah menundakan sebutan ke tarikh 19 Julai 2022.

MEDIA VARIASI difahamkan kehadiran Emilia ke mahkamah adalah kerana tiada pemberitahuan awal oleh mahkamah kepada pihaknya, hanya dimaklumkan pagi tadi oleh peguam mewakili SM Faisal.

Pengerusi Bersama Kumpulan Naza itu membuat tuntutan terhadap sebuah rumah terletak di Serene Kiara bernilai kira-kira RM6 juta yang dimiliki secara bersama oleh kedua-dua mereka.

Rumah tersebut dibeli pada tahun 2009 dan dijadikan rumah kelamin sepanjang tempoh perkahwinan mereka, telah dituntut SM Faisal pada 17 Mac lalu.

Menurut peguam mewakili Emilia, Datuk Khairul Anwar Rahmat, kehadiran Emilia ke Mahkamah Tinggi Syariah membuktikan wanita berkenaan menghormati kedudukan dan kewibawaan mahkamah tersebut.

“Beliau meletakkan kepercayaan kepada undang-undang Islam dan para hakim bahawa ini adalah sistem yang adil.

“Untuk membetulkan tanggapan setengah pihak bahawa Emilia memusuhi ataupun menentang Mahkamah Syariah kerana apa sahaja berkaitan Islam sememangnya adil,” katanya.

Selain Khairul Anwar turut mewakili Emilia adalah Nazri Yahya, Zulkifli Che Yong dan Dr Azmi Mohd Rais.

Emilia juga hadir dan ditemani ibu, bapa serta seorang adiknya.

Pada 27 Jun lepas, Emilia dihantar ke Penjara Kajang untuk menjalani hukuman penjara tujuh hari kerana gagal mematuhi perintah Mahkamah Tinggi Syariah mengenai tarikh lawatan tiga anaknya.

Wanita itu dibebaskan dari penjara pada 1 Julai lepas.

Sementara itu Nazri berkata, Emilia akan memfaikan tuntutan harta sepencarian terhadap SM Faisal.

“Ini bukan kes pertama bekas suami menuntut harta sepencarian terhadap bekas isteri. Banyak kes lain begitu dan kita juga akan membuat tuntutan bagi pihak Emilia juga,” katanya.

Menurut beliau, pihak peguam Emilia akan memaklumkan kemudian tarikh permohonan bagi memfaikan tuntutan harta pencarian terhadap Faisal.

Emilia dan Faisal mendirikan rumah tangga pada 2002 dan dikurniakan tiga cahaya mata. Mereka bercerai pada Mac 2016.

Ketika ini Faisal menghadapi pertuduhan di Mahkamah Majistret menyebabkan kecederaan ke atas Emilia yang ketika kejadian merupakan isterinya di sebuah rumah di Desa Sri Hartamas, Brickfields antara 12.30 tengah hari dan 4.30 petang.

Pertuduhan dibuat mengikut Seksyen 323 Kanun Keseksaan dan boleh dihukum di bawah Seksyen 326A kanun sama yang membawa hukuman penjara maksimum dua tahun atau denda sehingga RM2,000 atau kedua-duanya jika sabit kesalahan.

Author

Tun Puteh Wanti

View all posts

View all posts


73,642 pekebun kecil getah terima manfaat di Kedah

PADANG TERAP: Kementerian Pembangunan Luar Bandar (KPLB) melalui Pihak Berkuasa Kemajuan Pekebun Kecil Perusahaan Getah (RISDA) menyalurkan lebih RM50 juta untuk pekebun kecil getah di negeri Kedah.

Menteri Pembangunan Luar Bandar, Datuk Seri Mahdzir Khalid berkata, penyaluran peruntukan itu memberi manfaat kepada 73,642 orang pekebun kecil getah di negeri itu.

“Peruntukan ini untuk tambah pendapatan pekebun kecil menerusi Skim Insentif Lateks (SIL) dengan bantuan berjumlah RM479,000.

“Ia telah memanfaatkan seramai 165 orang pekebun kecil di daerah Baling, Sik, Kota Setar, Pokok Sena, Kubang Pasu, Langkawi dan juga kawasan Padang Terap,” katanya.

Beliau berkata demikian kepada media selepas Majlis Pekebun Kecil Makmur RISDA Peringkat Negeri Kedah di sini hari ini.

Turut hadir, Timbalan Ketua Pengarah Pembangunan RISDA, Ali Sabuddin Abd Samad dan Pengarah RISDA Kedah, M. Azmi Mohd Mohid.

Jelas Mahdzir, antara program pembangunan di bawah RISDA termasuk Program Tanam Semula Getah, Program Produktiviti Dan Pemasaran, Program Hasil Baharu serta Program Keusahawanan.

Mengenai program tanam semula getah, Mahdzir berkata RISDA Negeri Kedah diberi tanggungjawab untuk membangunkan sejumlah 2,500 hektar penanaman getah tahun ini.

Setakat ini, RISDA Negeri Kedah telah berjaya melaksanakan program itu seluas lebih 1,551 hektar yang melibatkan 1,327 pekebun kecil.

“Ini menunjukkan prestasi yang baik dalam keadaan cuaca dan ekonomi yang agak tidak menentu dalam memastikan produktiviti getah terus dapat dipertingkatkan,” katanya.

Bagi tujuan sokongan kepada program tanam semula getah, RISDA turut menyediakan Bantuan Angkut Input Pertanian seperti benih getah dan baja ke kawasan pedalaman di Pulau Langkawi dan Pulau Tuba.

Selain itu kata Mahdzir, Skim Getah Matang di bawah Program Produktiviti dan Pemasaran juga disediakan dengan peruntukan berjumlah RM10.59 juta yang memberi manfaat kepada 5,801 orang pekebun kecil tahun ini.

“Bantuan prasarana seperti jalan pertanian dan pembentung yang melibatkan peruntukan RM6.27 juta juga disediakan dimana 41 projek prasarana telah dibina setakat ini di seluruh negeri Kedah.

“Manakala Program Skim Getah Matang dengan peruntukan bernilai RM10.59 juta telah memberi manfaat kepada 5,801 pekebun kecil,” katanya.

Turut dilaksana, Program Pembangunan Usahawan kepada 168 orang usahawan bimbingan RISDA yang melibatkan peruntukan berjumlah RM4.6 juta.

“Melalui program yang sama, RISDA Negeri Kedah setakat ini telah berjaya membangunkan keseluruhan seramai 1,495 usahawan dalam pelbagai bidang perkhidmatan dan 202 orang terdiri daripada usahawan di Padang Terap,” katanya.

Author

Tun Puteh Wanti

View all posts

View all posts


APMM rampas dadah lebih RM1.7 juta di Tawau

TAWAU: Takut dicekup, seorang lelaki yang juga juragan bot bertindak membuang sebuah beg berisi 32 kilogram (kg) dadah jenis syabu dianggarkan bernilai RM1.76 juta di perairan Inderasabah dekat sini malam tadi, selepas dikejar bot peronda Agensi Penguatkuasaan Maritim Malaysia (APMM).

Pengarah APMM Zon Maritim Tawau, Kepten Maritim Shahrizan Raman berkata, rampasan dadah menerusi Op Sejahtera pada 11.30 malam itu sekali gus menggagalkan sindiket pengedaran syabu yang dipercayai didalangi warga tempatan dan negara jiran.

“Peronda Maritim Malaysia mengesan sebuah bot laju yang mencurigakan dan juragan bot ini tiba-tiba memecut laju bot ke arah muara Sungai Inderasabah selepas menyedari bot dikendalikannya dihampiri pihak peronda.

“Dalam lima minit peronda mengejar dan kerana panik juragan bot membuang satu bungkusan ke laut, selain juragan terdapat kelibat seorang lagi individu dipercayai kru bot, bagaimanapun suspek meloloskan diri ke kawasan paya bakau di sekitar Inderasabah,” katanya dalam sidang media di sini hari ini.

Dalam pada itu, Shahrizan berkata pencarian bungkusan itu di perairan Inderasabah membawa kepada penemuan sebuah beg dan pemeriksaan lanjut mendapati beg berkenaan mengandungi 32 peket bungkusan dengan label teh Cina ‘Guan Ying Wang’, yang setiap satu berisi syabu seberat 1 kg.

“Kita percaya dadah ini diproses di Malaysia untuk pasaran Indonesia,” katanya dan menambah ia merupakan rampasan dadah terbesar pernah dilakukan Zon Maritim Tawau.

Orang ramai yang mempunyai maklumat mengenai kegiatan jenayah di perairan Zon Maritim Tawau diminta tampil menyalurkan maklumat kepada pihak berkuasa dengan menghubungi talian 089752116 atau MERS999. – BERNAMA


Piala Dunia Istaf: Malaysia jumpa Thailand di final

KUALA LUMPUR: Skuad sepak takraw lelaki negara melangkah ke perlawanan akhir Piala Dunia Persekutuan Sepaktakraw Antarabangsa (ISTAF) 2022, selepas membenam cabaran tuan rumah, Korea Selatan pada aksi separuh akhir, pada Ahad.

Pada pertembungan yang berlangsung di Kompleks Sukan Daejon Hanbat di Daejeon itu, skuad negara dibarisi trio Mohammad Syahir Mohd Rosdi, Mohammad Azlan Alias dan Amirul Zazwan Amir, melakar kemenangan 21-10, 21-15 dalam masa 50 minit.

Menanti Malaysia di pentas final hari ini ialah musuh tradisi yang juga juara bertahan Thailand, yang menundukkan Jepun 21-8, 21-14 dalam satu lagi aksi separuh akhir.

Pada edisi kali ini, skuad Gajah Putih membawa Kritsanapong Nontakote, Pornthep Tinbangbon, Thawisak Thongsai, Phutawan Sopa, Yodsawat Uthaijaronsri dan Rachan Viphan.

Kesemua pemain kecuali Thawisak, merupakan pemenang tiga pingat emas di Sukan SEA Vietnam di Hanoi, Mei lepas dan juara Piala Raja Thailand.

Semalam, skuad Malaysia kendalian Azhar Sarabini menundukkan Jepun 21-8, 21-9 dan India 21-5, 21-12 dalam perlawanan peringkat Kumpulan F Divisyen Perdana, untuk layak ke peringkat separuh akhir. – BERNAMA


Aaron-Wooi Yik terlepas gelaran juara Terbuka Indonesia 2023

JAKARTA: Beregu lelaki utama negara Aaron Chia-Soh Wooi Yik terlepas gelaran juara Terbuka Indonesia 2023 selepas tewas dalam aksi final di Stadium Istora, Senayan pada Ahad.

Gandingan di ranking ketiga dunia itu tewas kepada pasangan India, Satwiksairaj Rankireddy-Chirag Shetty 21-17, 21-18, iaitu kekalahan pertama dalam sembilan pertembungan membabitkan kedua-dua pasangan beregu lelaki itu.

Pasangan negara yang kali terakhir bergelar juara di Kejohanan Dunia tahun lepas, gagal mendominasi keseluruhan permainan manakala wakil India yang menghuni ranking keenam dunia itu beraksi tanpa tekanan.

“Kita bermain agak tidak cukup tenang. Di awal permainan kita bermain baik tetapi mereka kejar semula enam mata berturut-turut, mula terganggu sedikit,” kata Aaron kepada pemberita selepas perlawanan.

Manakala Wooi Yik pula berkata: “Kita sudah cuba yang terbaik untuk menang tetapi mungkin bukan hari ini. Kita lebih banyak bertahan dan tidak cukup berani.”

Sementara itu, Pengarah Kejurulatihan (Beregu) Persatuan Badminton Malaysia (BAM) Rexy Mainaky memuji kesungguhan dan permainan dipamerkan Aaron-Wooi Yik yang telah banyak berubah.

“Peluang untuk menjadi juara ada tetapi belum harinya untuk mereka,” katanya.

Beliau berkata, kedua-dua pemain itu perlu meneruskan permainan agresif serta kekal konsisten dan meningkatkan latihan fizikal. – BERNAMA


Rasuah Projek Solar: pengurusan kes rayuan Rosmah pada 14 November

PUTRAJAYA: Tarikh baharu pengurusan kes rayuan Datin Seri Rosmah Mansor terhadap sabitan dan hukuman penjara 10 tahun serta denda RM970 juta bagi kesalahan rasuah membabitkan projek solar hibrid bernilai RM1.25 bilion untuk 369 sekolah luar bandar di Sarawak ditetapkan pada 14 November ini.

Timbalan Pendakwa Raya, Poh Yih Tinn berkata, semasa pengurusan kes dalam talian di hadapan Timbalan Pendaftar Mahkamah Rayuan, Mohd Khairi Haron hari ini, peguam, Datuk Jagjit Singh memaklumkan bahawa mereka masih belum mendapatkan rekod rayuan.

Poh berkata, peguam itu juga memohon supaya rayuan anak guamnya terhadap keputusan hakim Mahkamah Tinggi Kuala Lumpur, Mohamed Zaini Mazlan yang menolak permohonan supaya hakim menarik diri daripada mendengar perbicaraan kes itu dan membuat keputusan mengenai kes solar tersebut, didengar dahulu.

“Saya memberitahu pendaftar bahawa pihak pendakwaan tidak membantah terhadap rayuan Rosmah supaya hakim menarik diri itu didengar terlebih dahulu,” kata Poh ketika dihubungi.

Mahkamah kemudian menetapkan 14 Nov untuk pengurusan kes seterusnya bagi menyemak pemfailan petisyen rayuan.

Bagaimanapun, seorang lagi peguam Rosmah, Datuk Akberdin Abdul Kader memberitahu Bernama bahawa mereka masih belum memfailkan petisyen rayuan.

Pada 1 September, Mohamed Zaini menjatuhkan hukuman penjara berjumlah 30 tahun dan denda RM970 juta ke atas Rosmah selepas didapati bersalah atas tiga pertuduhan rasuah.

Isteri bekas Perdana Menteri, Datuk Seri Najib Tun Razak itu dijatuhi hukuman penjara 10 tahun bagi setiap pertuduhan. Bagaimanapun, beliau hanya akan menjalani hukuman penjara 10 tahun kerana hakim mengarahkan kesemua hukuman penjara berjalan serentak.

Mahkamah juga memerintahkannya dipenjara 30 tahun jika gagal membayar denda itu.

Rosmah dituduh atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd, Saidi Abang Samsudin.

Bagaimanapun, Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.

Rosmah kemudiannya memfailkan rayuan terhadap sabitan dan hukumannya itu pada 2 September.

Beliau turut memfailkan rayuan terhadap keputusan Mahkamah Tinggi yang menolak permohonannya supaya hakim itu menarik diri daripada mendengar dan membuat keputusan kes tersebut. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Dua pelajar UiTM Rembau maut, libat kemalangan langgar tiang TM

REMBAU: Dua orang pelajar Universiti Teknologi Mara (UiTM) Kampus Rembau maut selepas motosikal yang ditunggangi mereka terbabit kemalangan di Kilometer 2, Jalan Kundur-Pilin, di sini, awal pagi tadi.

Ketua Polis Daerah Rembau, Deputi Superintenden Hazri Mohamad berkata, kejadian kira-kira pukul 1 pagi itu membabitkan mangsa, Muhammad Adib Roszaidi, 21, dan Muhammad Aiman Roslee, 21, disahkan meninggal dunia oleh pasukan paramedik yang tiba di lokasi kejadian.

Menurutnya, seorang lagi pelajar yang juga pembonceng motosikal, Muhammad Faiz Ilham Abdul Jalal, 21, dikejarkan ke Hospital Tuanku Ja’afar (HTJ) di Seremban selepas mengalami kecederaan parah.

Tambah beliau, kemalangan membabitkan dua buah motosikal iaitu motosikal jenis Yamaha Y15ZR yang ditunggang oleh Muhammad Adib dan motosikal jenis Honda yang ditunggang oleh Muhammad Aiman bersama seorang lagi pembonceng.

“Berdasarkan siasatan awal mendapati, Muhammad Adib menunggang motosikal dari arah Kundur menghala ke Pilin. Sampai di tempat kejadian, mangsa hilang kawalan dan terbabas serta melanggar tiang Telekom Malaysia (TM) dan menyebabkan tiang tersebut patah lalu jatuh melintang di atas laluan.

“Kemudian datang motosikal yang ditunggangi Muhammad Aiman bersama pembonceng dari arah belakang tidak sempat mengelak lalu hilang kawalan dan terbabas di tempat kejadian,” katanya seperti dilapor Utusan hari ini.

Maklum Hazri, susulan kejadian itu, kedua-dua penunggang motosikal yang mengalami kecederaan di bahagian kepala dan dalaman disahkan meninggal dunia di tempat kejadian.

“Mayat kedua-duanya telah dibawa ke Bahagian Forensik Hospital Rembau bagi tujuan bedah siasat. Kes disiasat di bawah Seksyen 41 (1) Akta Pengangkutan Jalan (APJ) 1987 dan siasatan lanjut masih dijalankan,” ujarnya.

Author

Diyana Rahip

View all posts

View all posts


Seleweng minyak masak peket: Anak bekas menteri mohon percepat keputusan representasi

SEREMBAN: Mahkamah Sesyen di sini pada Rabu menangguhkan keputusan representasi kes penyelewengan berkaitan minyak masak bersubsidi melibatkan dua pengarah syarikat termasuk anak seorang bekas menteri tahun lalu.

Hakim Mazni Nawi membuat keputusan itu selepas pihak pendakwaan memaklumkan hanya menerima representasi daripada Muhammad Faisal Hamzah, 39, manakala Azizul Abdul Halim, 55, masih belum mengemukakannya.

Justeru itu Timbalan Pendakwa Raya Kementerian Perdagangan Dalam Negeri (KPDN) Syazwani Zawawi meminta satu tarikh baharu bagi membolehkannya meneliti kedua-dua representasi secara holistik.

“Untuk hari ini adalah keputusan representasi dan pihak pendakwaan telah terima representasi dari Muhammad Faisal, namun saya difahamkan yang Azizul juga akan masukkan satu representasi, tetapi masih belum diterima pihak pendakwaan.

“Walaupun ia (representasi) akan dinilai secara berbeza, tapi pihak pendakwaan nak meneliti kedua-dua representasi secara holisitik,” katanya.

Peguam, Hasnan Hamzah yang mewakili Azizul meminta tempoh sekurang-kurangnya sebulan lagi untuk mengemukakan representasi tersebut.

Bagaimanapun Peguam Krishna Dallumah yang mewakili Muhammad Faisal pula memohon supaya keputusan representasi tersebut dipercepatkan kerana permohonan telah dibuat pihaknya pada 30 Jun lalu yang mana kini telah memasuki tiga bulan.

“Jadi saya harap perkara ini boleh dipercepatkan supaya kami tahu kedudukan sebenar.

“Walaupun keputusan representasi tertakluk kepada pihak pendakwaan, tapi masa yang terlalu lama akan perjudiskan hak anak guamnya,” katanya.

Syazwani kemudian mencadangkan kepada mahkamah tarikh seterusnya untuk pengurusan kes dan jika ada perkembangan representasi pihaknya akan memaklumkan kepada semua pihak.

Mahkamah kemudian menetapkan 1 November depan untuk sebutan semula kes.

Media pada 5 April lalu melaporkan kedua-dua orang kena tuduh (OKS) mengaku tidak bersalah atas sembilan pertuduhan mengemukakan dokumen palsu dan memiliki barang kawalan minyak masak melebihi had dibenarkan, tahun lalu.

Mengikut pertuduhan, kedua-dua tertuduh sebagai pengarah syarikat Rimba Merpati Sdn Bhd dan pemegang lesen borong barang kawalan berjadual memberikan maklumat palsu kepada KPDN semasa mengemukakan maklumat dalam borang arahan yang berada dalam simpanan berkaitan barang kawalan di bawah Seksyen 8 Akta Kawalan Bekalan 1961 berhubung Dokumen/Invoice Penjualan Minyak Masak kepada Pasar Segar Din Maju.

Kesalahan itu dilakukan kira-kira jam 5 petang di pejabat KPDN, Seremban 2, pada 12 Ogos 2022.

Berikutan itu mereka didakwa di bawah Seksyen 8 (4) (b) Akta Kawalan Bekalan 1961 yang boleh dihukum di bawah seksyen 22 (2) akta sama.

Tertuduh juga selaku pemegang lesen borong juga didapati melanggar Peraturan 9 (1) Peraturan-Peraturan Kawalan Bekalan 1974 iaitu memiliki barang kawalan berjadual jenis minyak masak melebihi had 50 tan metrik.

Kesalahan itu dilakukan pada jam 11.15 malam di Premis Perniagaan Rimba Merpati Sdn Bhd di Kawasan Industri Sinar Andalas, Senawang di sini, pada 11 Ogos 2022.

Berikutan itu tertuduh didakwa melakukan kesalahan yang boleh dihukum di bawah Seksyen 22 (1) Akta Kawalan Bekalan 1961 dibaca bersama Seksyen 22 (4) akta yang sama dan dibaca bersama Seksyen 34 Kanun Keseksaan. – Sinar Harian

Author

Media Variasi

View all posts

View all posts


Muhyiddin nafi beri Takiyuddin mandat berunding dengan BN

CYBERJAYA: Pengerusi Perikatan Nasional (PN), Tan Sri Muhyiddin Yassin menafikan memberikan mandat untuk Setiausaha Agung PAS, Datuk Seri Takiyuddin Hassan berunding dengan Barisan Nasional (BN).

Terdahulu, Takiyuddin berkata pada Isnin bahawa PN yakin dapat membentuk kerajaan hasil gabungan dengan parti lain, terutama BN pada Pilihan Raya Umum ke-15 (PRU15).

Muhyiddin menafikan mengenai perbincangan penggabungan kerajaan di antara PN dan BN untuk PRU15 itu menerusi kenyataan di Twitternya pada Selasa.

“Tujuan PN bertanding dalam PRU15 adalah untuk membentuk kerajaan tanpa perlu bergabung dengan BN atau Pakatan Harapan (PH).

“Saya sebagai Pengerusi PN tidak pernah memberi mandat kepada Datuk Seri Takiyuddin Hassan untuk berunding dengan BN bagi tujuan membentuk kerajaan selepas PRU15.

“Saya berdoa dengan izin Allah dan sokongan padu rakyat, PN akan memenangi jumlah kerusi yang mencukupi untuk membentuk kerajaan Persekutuan dan kerajaan negeri-negeri yang terlibat dalam PRU15,” katanya.

Author

Faridah Amiratul

View all posts

View all posts


Kastam Sabah rampas rokok seludup bernilai hampir RM2 juta

KOTA KINABALU: Jabatan Kastam Diraja Malaysia (JKDM) Sabah merampas 100,500 bungkus rokok seludup pelbagai jenama bernilai hampir RM2 juta di Jalan Lama Penampang-Papar, Lebuhraya Pan Borneo, dekat sini Sabtu lepas.

Penolong Ketua Pengarah JKDM Zon Sabah Cheong Yu Min berkata rampasan dilakukan Pasukan Penguatkuasaan Cawangan Operasi Kota Kinabalu selepas menahan sebuah lori tiga tan dalam operasi kira-kira 3.40 petang.

Beliau berkata operasi hasil maklumat orang awam itu turut menahan dua lelaki berusia 26 dan 62 tahun.

“Kesemua 100,500 bungkus rokok pelbagai jenama disyaki tidak berkastam itu dianggar bernilai RM139,100 manakala duti dan cukai terlibat dianggar RM1.86 juta dengan keseluruhannya dianggar bernilai RM1.99 juta. Lori tiga tan yang turut disita dianggarkan bernilai RM25,000,” katanya pada sidang media di sini hari ini.

Menurutnya modus operandi individu terlibat adalah mengangkut barang-barang tidak berkastam dengan menggunakan lori tiga tan jenis bonded truck bagi mengelak dikesan pihak berkuasa.

Cheong berkata kes disiasat mengikut Seksyen 135 (1) (e) Akta Kastam 1967 manakala rokok tersebut dipercayai untuk pasaran sekitar Kota Kinabalu dan daerah lain.

Beliau menasihatkan orang ramai supaya tidak membabitkan diri dalam aktiviti penyeludupan selain menghubungi Talian Bebas Tol Kastam 1-800-88-8855 atau Pejabat Kastam terdekat sekiranya mempunyai maklumat berhubung aktiviti penyeludupan. – BERNAMA


Stadium Shah Alam dirobohkan Oktober atau awal November ini

SHAH ALAM: Stadium Shah Alam bakal dirobohkan mengikut jadual ditetapkan atau selewat-lewatnya hujung tahun ini.

Menteri Besar Selangor, Datuk Seri Amirudin Shari berkata, projek tersebut kini di fasa menunggu kebenaran merancang untuk diluluskan.

“Stadium akan diroboh awal atau akhir Oktober, kalau tidak mungkin awal November. Itu sasaran kita.

“Insya-Allah, kita akan mulakan perobohan tahun ini dan akan siap pada 2026,” katanya semasa Ekspo Hartanah Selangor anjuran Lembaga Perumahan dan Hartanah Selangor di Central I-City di sini pada Sabtu.

Amirudin sebelum ini memaklumkan proses perobohan Stadium Shah Alam bakal bermula awal Oktober ini selepas terpaksa ditangguhkan dari jadual asal iaitu bermula bulan ini atas sebab-sebab tertentu.

Katanya, walaupun proses permulaan bermula sedikit lewat namun, jangkaan siap sepenuhnya masih pada 2026.

Stadium Shah Alam yang juga bangunan ikonik terletak di Seksyen 13 itu mula dibuka pada 1994 sebelum ditutup pada 2020 berikutan berhadapan pelbagai masalah terutama membabitkan bumbung stadium.

Stadium tersebut yang merupakan rumah kepada Selangor FC akan dirobohkan bagi memberi laluan kepada pembangunan Kompleks Sukan Shah Alam (KSSA).

Projek dianggarkan RM787 juta itu boleh memuatkan kira-kira 35,000 hingga 45,000 penonton yang turut dilengkapi pelbagai kemudahan.

Stadium yang mempunyai ciri-ciri moden itu juga boleh menjadi ‘venue’ acara dalaman kerana padang terbabit mempunyai teknologi ‘retractable pitch’ iaitu bertukar daripada mod sukan kepada acara dalaman.

Selain itu, aspirasi stadium itu memberi kemudahan kepada aktiviti sukan dan rekreasi berasaskan komuniti, kelestarian dan keusahawanan. – Sinar Harian

Author

Media Variasi

View all posts

View all posts


Kempen advokasi kesedaran penyalahgunaan vape, rokok perlu dipertingkatkan

KUALA LUMPUR: Persatuan Mencegah Dadah Malaysia (PEMADAM) menyeru kerajaan supaya memperhebatkan kempen advokasi kesedaran bahaya merokok dan penyalahgunaan rokok elektronik atau vape.

Pengerusi Biro Wanita, Keluarga dan Penawar PEMADAM, Datuk Jamelah A. Bakar berkata, ketagihan rokok dan vape adalah pembuka jalan kepada tabiat penyalahgunaan pelbagai jenis dadah.

Menurutnya, pihaknya bimbang dengan data yang menunjukkan seramai 43,019 pelajar sekolah menengah didapati terlibat dengan kegiatan merokok dan penggunaan vape.

“Kerajaan juga perlu melihat perkembangan penularan penggunaan vape secara serius. Selain itu, terdapat institusi skim pembiayaan peniagaan yang memberi pinjaman begitu mudah sekiranya ada pemohon yang berhasrat untuk berniaga vape,” katanya, dalam kenyataan, pada Selasa.

Selaras dengan aspirasi kerajaan mewujudkan Generasi Penamat Rokok, katanya, pihaknya yakin Kementerian Kesihatan (KKM) dapat membentang Akta Kawalan Produk Tembakau dan Merokok yang menjadi teras kepada kawalan penularan penggunaan vape serta rokok.

Terdahulu, Timbalan Menteri Kesihatan, Lukanisman Awang Sauni dilaporkan berkata, saringan terhadap 1.3 juta pelajar sekolah menengah menerusi  program Kesihatan Oral Tanpa Asap Rokok (KOTAK) tahun lalu mendapati seramai 43,019 pelajar terlibat dengan tabiat merokok.

Beliau berpendapat bahawa langkah untuk mewujudkan rang undang-undang tersebut, dapat menyelesaikan masalah dasar percukaian terhadap produk itu dapat dikawal selia secara komprehensif di samping menjamin aktiviti pengiklanan dan promosi dapat dikawal.

Pada Persidangan Dewan Rakyat, hari ini, Perdana Menteri, Datuk Seri Anwar Ibrahim memberi jaminan untuk membentangkan rang undang-undang berkaitan kawalan produk merokok termasuk rokok elektronik pada sidang Dewan Rakyat, Mei ini. – BERNAMA


TMJ sedia beri pelepasan pemain JDT wakili skuad kebangsaan

KUALA LUMPUR: Kelab bola sepak Johor Darul Ta’zim (JDT) sentiasa bersedia memberi pelepasan kepada pemainnya mewakili skuad negara sekiranya mana-mana kejohanan yang disertai dalam kalendar Persekutuan Bolasepak Antarabangsa (FIFA).

Pemilik kelab JDT, Tunku Ismail Sultan Ibrahim bertitah jika syarat itu dipenuhi, baginda juga tidak teragak-agak meminjamkan fasiliti serta kepakaran dimiliki kelab berkenaan sebagai tanda sokongan penuh kepada skuad Harimau Malaya dalam menghadapi sebarang kejohanan.

“Saya akan sentiasa mengizinkan dan beri sokongan sepenuhnya, tetapi kalau tiada dalam jadual FIFA, bagi pandangan saya sebagai orang yang membayar gaji pemain, benda itu tiada faedah dan membuang masa.

“Jadi kalau kalendar FIFA atau mana-mana pertandingan FIFA, memang bukan sahaja saya memberikan pemain malah sedia tawarkan pasukan kebangsaan apa sahaja teknologi dan fasiliti JDT yang mereka boleh pakai misalnya mereka akan berlatih di Padang Seri Gelam, Johor Bahru malam ini,” katanya.

Tunku Ismail berkata demikian pada sidang media selepas berkenan berangkat merasmikan projek penggantian rumput baharu di Stadium Nasional Bukit Jalil (SNBJ), hari ini.

Baginda juga menegaskan semangatnya dalam memberikan sokongan penuh kepada skuad Harimau Malaya tidak berganjak sama sekali.

“Kami beri sokongan penuh kepada pasukan kebangsaan dan apa sahaja program latihan persiapan mereka,” katanya.

Kenyataan Tunku Ismail itu sekali gus menepis tanggapan penyokong bola sepak negara sebelum ini bahawa kelab JDT itu tidak mahu melepaskan pemainnya daripada menyertai skuad kendalian Kim Pan Gon.

Isu tersebut turut dibangkitkan penyokong yang melihat JDT seolah-olah tidak mahu melepaskan pemain mereka bagi menghadapi kejohanan Piala AFF 2022 biarpun dipanggil Pang Gon.

Terdahulu, proses penggantian rumput jenis ‘Cow Grass’ kepada ‘Zeon Zoysia’ di SNBJ, yang ditaja Tunku Ismail bermula secara rasmi hari ini.

Turut hadir pada majlis itu, Menteri Belia dan Sukan Hannah Yeoh dan Timbalan Menteri Adam Adli Abd Halim. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Isu bakar Quran: PAS gesa PM panggil wakil Kedutaan Sweden bertemu di pejabat

KUALA LUMPUR: PAS menggesa kerajaan Malaysia bertindak memanggil wakil Kedutaan Sweden untuk datang bertemu dengan Perdana Menteri: Datuk Seri Anwar Ibrahim di pejabatnya.

Perkara itu dinyatakan pemimpin PAS selepas mereka menghantar memorandum bantahan terhadap tindakan ahli politik Sweden membakar al-Quran baru-baru ini.

Ketua Penerangan Dewan Pemuda PAS, Khairul Nadzir Helmi Azhar berkata, mereka menghadap Kedutaan Sweden untuk menyatakan ketegasan mereka bahawa perbuatan itu adalah cukup jijik.

“Tadi kita bertemu di dalam, kita menyatakan kerunsingan kita tentang bagaimana Sweden bukan kali pertama mereka membuat tindakan kebencian ini, bukan kali pertama mereka menghina agama kita, sudah tiga kali dan ini adalah kemuncaknya.

“Kita bagitahu mereka bahawa perbuatan ini adalah perbuatan yang cukup mengancam keselamatan dunia, namun apa yang kita kecewa, sampai hari ini Kedutaan Sweden tidak lagi dipanggil oleh pihak kerajaan.

“Kalau di Indonesia, presidennya telah memanggil Kedutaan Sweden untuk memberikan sebab, tetapi hari ini di Malaysia lansung tidak ada, yang ada hanyalah sepatah dua kata yang diberikan pemimpin.

“Kita cukup kecewa, maka hari ini kita mendesak, kita menolak perbuatan ahli politik Sweden yang jijik itu, kita mahukan kerajaan Malaysia bertegas, bukan hanya mengeluarkan kenyataan, panggil wakil Kedutaan Sweden masuk ke pejabat Perdana Menteri, bagitahu apa yang kita rasa,” katanya.

Beliau berkata demikian semasa penghujung himpunan ‘Demonstrasi Solidariti Bantahan Penghinaan Agama Islam oleh Ahli Politik Sweden’ anjuran PAS pada Jumaat.

Sementara itu, Ahli Parlimen Pasir Mas merangkap Ketua Pemuda PN dan Dewan Pemuda PAS, Ahmad Fadhli Shaari pula memberi amaran kepada kerajaan Sweden di samping menegaskan desakan terhadap kerajaan Malaysia itu.

“Ini amaran kepada kerajaan Sweden, jangan benarkan perbuatan ini berulang pada masa yang akan datang, dan kepada kerajaan Madani di Malaysia saya ulangi desakan untuk panggil Kedutaan Sweden untuk datang menghadap Perdana Menteri.

“Minta mereka keluarkan penjelasan mengutuk sekeras-kerasnya dan ambil tindakan ke atas ahli politik Sweden itu.

“Inilah membuktikan kerajaan Malaysia benar-benar bertindak, bukan hanya sekadar menghantar kata bantahan tiga perenggan sahaja, tetapi benar-benar bertindak untuk memastikan menunjukkan bahawa kita umat Islam terluka dengan perbuatan ini,” tegasnya.

Author

Faridah Amiratul

View all posts

View all posts


Ops Terjah bantu kesan punca masalah kekurangan bekalan minyak masak

JOHOR BAHRU: Pelaksanaan Ops Terjah dalam tempoh sebulan di seluruh negara dilihat dapat membantu mengesan punca masalah kekurangan bekalan minyak masak peket bersubsidi di pasaran.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, berdasarkan laporan Kementerian Kewangan (MOF) dan data kementeriannya, kuota minyak masak yang dibekalkan adalah 60,000 tan sebulan dan ia seharusnya mencukupi untuk menampung keperluan rakyat di seluruh negara.

Justeru itu beliau berkata, Ops Terjah harus dilaksanakan memandangkan terdapat pasar raya yang mengamalkan kawalan dalaman, dengan mengeluarkan sebahagian sahaja minyak masak bagi memastikan bekalan bertahan lama.

“Kita dapati ada pasar raya mengamalkan kawalan dalaman dengan alasan, kalau keluarkan banyak iaitu sekali gus, mungkin bekalan itu tidak bertahan lama, jadi mereka keluarkan sedikit demi sedikit.

“Ini membuktikan bahawa bekalan ini dari segi rantaian bekalan, masih lagi tidak dapat memenuhi kehendak rakyat, khususnya isi rumah yang sepatutnya mendapat bekalan ini,” katanya kepada pemberita selepas Majlis Sumbangan Bencana Mangsa Ribut Parlimen Pulai dan Dewan Undangan Negeri Perling di sini hari ini.

Turut hadir Timbalan Menteri Perdagangan Antarabangsa dan Industri yang juga Ahli Dewan Undangan Negeri (ADUN) Perling, Liew Chin Tong.

Salahuddin berkata demikian ketika diminta mengulas mengenai perkembangan Ops Terjah yang dilancarkan Kementerian Perdagangan Dalam Negeri dan Kos Sara Hidup semalam.

Beliau berkata selain mengenal pasti punca masalah bekalan, penguatkuasaan undang-undang juga diharapkan dapat dikuatkuasakan sekiranya terdapat penyalahgunaan kuasa atau penyelewengan, termasuk kebarangkalian penyeludupan ke luar negara.

Ahli Parlimen Pulai itu berkata, kementerian itu akan terus berusaha memastikan bekalan minyak masak sentiasa mencukupi, agar ia sampai kepada golongan sasar yang diberikan kerajaan untuk membantu rakyat khususnya golongan berpendapatan rendah (B40).

Mengenai skim harga maksimum musim perayaan sempena Krismas, Salahuddin berkata, terdapat 11 barangan yang telah dikenal pasti dan perkara itu akan diumumkan pada 20 Disember ini.

“Bagi skim harga maksimum musim perayaan sempena Tahun Baharu Cina pula akan diumumkan sama ada 17 atau 18 Januari tahun depan,” katanya.

Semalam, Salahuddin dilaporkan berkata, Ops Terjah melibatkan 2,200 pegawai penguat kuasa kementerian itu  di seluruh negara yang akan bertindak melaporkan situasi sebenar kedudukan bekalan dan harga barangan asas. – BERNAMA


Umat Islam di Malaysia sambut Aidilfitri Sabtu ini

KUALA LUMPUR: Umat Islam di Malaysia akan menyambut Hari Raya Aidilfitri pada hari Sabtu, demikian diumumkan Penyimpan Mohor Besar Raja-Raja, Tan Sri Syed Danial Syed Ahmad, malam ini.

“Bagi menyempurnakan titah perintah Ke Bawah Duli Yang Maha Mulia Seri Paduka Baginda Yang di-Pertuan Agong, setelah diperkenan oleh Duli-Duli Yang Maha Mulia Raja-Raja, maka adalah dengan ini saya mengisytiharkan bahawa tarikh Hari Raya Puasa bagi negeri-negeri seluruh Malaysia telah ditetapkan pada hari Sabtu, 22 April 2023,” katanya.

Pengumuman tarikh Aidilfitri itu disiarkan menerusi siaran televisyen tempatan. -BERNAMA


BAC 2023: Soon Huat-Shevon tebus kekecewaan edisi lepas, mara ke suku akhir

KUALA LUMPUR: Beregu campuran profesional negara Goh Soon Huat-Shevon Jemie Lai menempah slot suku akhir Kejohanan Badminton Asia (BAC) 2023 di Emiriah Arab Bersatu (UAE) selepas menewaskan beregu China Chen Xing-Cheng Fang Hui, hari ini.

Beregu ranking kelapan dunia itu hampir dikejutkan dengan penguasaan gandingan ke-51 dunia selepas tewas set pertama 12-21 sebelum bangkit mencatat kemenangan 22-20 dan 21-15 dalam pertarungan 56 minit di Dewan Tertutup Rashid bin Hamdan, Kelab Al Nasr di Dubai.

Kemaraan beregu negara itu sekali gus berhasil menebus kekecewaan masing-masing yang terkandas seawal pusingan kedua pada kejohanan BAC di Manila, tahun lepas.

Soon Huat-Shevon yang juga pilihan kelapan kejohanan akan bertemu gandingan ke-14 dunia dari Indonesia Rinov Rivaldy-Pitha Haningtyas Mentari yang mara ke suku akhir selepas menewaskan gandingan Jepun Hiroki Midorikawa-Natsu Saito dalam satu lagi aksi pusingan kedua.

Bagaimanapun, hasrat beregu campuran negara Chen Tang Jie-Toh Ee Wei untuk mara ke saingan suku akhir tidak kesampaian selepas tewas di tangan bekas Juara All England dari Indonesia Praveen Jordan-Melati Daeva Oktavianti dalam pertembungan berlarutan ke set penentuan.

Tang Jie-Ee Wei tewas set pertama 21-23 sebelum bangkit memberikan tentangan untuk menang set kedua 21-18 namun gagal menyaingi kemaraan lawan apabila tewas set terakhir 15-21.

Sementara itu, beregu lelaki negara Man Wei Chong-Tee Kai Wun menarik diri daripada meneruskan saingan selepas ketinggalan 3-11 di set kedua ketika bertemu beregu Jepun Takuro Hoki-Yugo Kobayashi.

Keputusan dibuat selepas Kai Wun mengalami kecederaan buku lali.

Wei Chong-Kai Wun yang menduduki ranking ke-28 dunia terdahulu tewas set pertama 14-21 di tangan gandingan ranking keempat dunia itu. – BERNAMA

TAG: badminton, BAC, Dubai, Chen Tang Jie-Toh Ee Wei, Goh Soon Huat-Shevon Jemie Lai, Man Wei Chong-Tee Kai Wun, beregu campuran, beregu lelaki

AFIFF SS3 MK


Solat Aidilfitri di Perlis digalak di tanah lapang

KANGAR: Solat sunat Aidilfitri di seluruh Perlis tahun ini digalakkan dilaksanakan di tanah lapang (musolla) yang diselaraskan pada 8 pagi seperti pelaksanaan pada tahun sebelum ini.

Pemangku Raja Perlis Tuanku, Syed Faizuddin Putra Jamalullail bertitah pemilihan tanah lapang berkenaan adalah tertakluk kepada ketetapan oleh Jawatankuasa Kariah Masjid masing-masing di seluruh Perlis.

“Bagaimanapun, pihak Jawatankuasa Kariah Masjid boleh mempertimbangkan penggunaan ruang dalam masjid sekiranya terdapat keperluan bergantung kepada ruang dan bilangan jemaah yang hadir.

“Bagi pelaksanaan solat Aidilfitri selain musolla yang ditentukan oleh pihak Jawatankuasa Kariah seperti surau rasmi dalam Perlis, pelaksanaannya hendaklah dirujuk kepada Jawatankuasa Kariah Masjid dan mendapat persetujuan daripada Jabatan Hal Ehwal Agama Islam Perlis,” titah baginda dalam kenyataan hari ini.

Tuanku Syed Faizuddin yang juga Yang DiPertua Majlis Agama Islam dan Adat Istiadat Melayu Perlis (MAIPs) bertitah dalam keadaan cuaca tidak sesuai, pelaksanaan solat Aidilfitri akan dilaksanakan dalam ruang dalam masjid kariah masing-masing pada pukul 8.15 pagi.

Titah baginda, memandangkan terdapat peningkatan jumlah kes COVID-19 seperti yang dilaporkan oleh media, jemaah digalakkan untuk mengambil langkah-langkah keselamatan termasuk memakai pelitup muka serta membawa sejadah sendiri.

Bagi pelaksanaan solat Aidilfitri di Kariah Kota Raja Arau, solat akan dilaksanakan di Dataran Istiadat Istana Arau, namun sekiranya keadaan cuaca yang tidak mengizinkan, solat akan didirikan di ruang solat Masjid Negeri Arau.

“Pengurusan masjid hendaklah melaksanakan tatacara berkaitan pelaksanaan solat Aidilfitri seperti lafaz takbir hari raya, kaifiyat solat, khutbah hari raya dan sebagainya dengan merujuk kepada panduan yang dikeluarkan oleh Jabatan Mufti Negeri Perlis.

“Sekiranya 1 Syawal jatuh pada Jumaat bersamaan 21 April, jemaah yang hadir solat Aidilfitri boleh memilih untuk menunaikan solat Jumaat atau solat zuhur berdasarkan riwayat yang sahih daripada salaf al-saleh,” titah baginda. – BERNAMA


Tanah runtuh: Anak pengusaha kantin SJKC Mun Choong, masih belum ditemui

BATANG KALI: Memasuki hari kelapan, misi pencarian mangsa terakhir yang terbabit dalam kejadian tanah runtuh di Father’s Organic Farm masih diteruskan oleh pasukan mencari dan menyelamat (SAR).

Mangsa terakhir itu merupakan seorang kanak-kanak lelaki iaitu, Huang Shaoqi yang berusia 11 tahun, lapor Sin Chew Daily.

Dalam laporan sama, didapati murid Darjah 5 itu merupakan anak kepada pengusaha kantin di SJKC Mun Choong dan sehingga jam 12 tengah hari ini, pasukan SAR masih belum menemuinya.

Terdahulu, Ketua Polis Negeri Selangor, Datuk Arjunaidi Mohamed menyatakan jumlah keseluruhan mangsa terlibat dalam insiden tanah runtuh itu adalah 92 orang dan bukannya 94 orang seperti dilaporkan sebelum ini.

Jelasnya, berlaku kekeliruan mengenai jumlah mangsa pada awalnya dan hasil semakan baharu pihaknya mengesahkan jumlah sebenar adalah 92 orang.

“Jumlah yang rasmi adalah 92 orang, kurang dua orang. Berdasarkan jumlah tersebut, yang telah kita jumpa meninggal dunia 30 orang, yang terselamat 61 dan yang kita belum jumpa lagi maknanya satu sahaja,” katanya dalam sidang media pada Khamis.

Author

Diyana Rahip

View all posts

View all posts


Didakwa ambil kesempatan, Vivy Yusof tampil beri penjelasan mengenai koleksi ‘Palestin’

CYBERJAYA: Baru-baru ini, kecoh di media sosial mengenai seorang usahawan popular dikritik warga net selepas mengeluarkan produk bertemakan palestin yang dijual dengan harga mahal.

Pemilik jenama dUCK, Vivy Yusof tampil memberi penjelasan terhadap beberaoa isu yang dibangkitkan oleh sesetengah pihak terhadap produk terbarunya.

Vivy menerusi IG story, memaklumkan, bahawa syarikatnya sama sekali tidak akan mengambil sebarang wang hasil pembelian pelanggan menerusi koleksi dUCK Palestin.

Menurutnya, semua keuntungan yang diperolehi akan disalurkan terus ke organisasi bukan kerajaan (NGO) Viva Palestina Malaysia (VPM) bagi membantu dari segi hospital, bekalan perubatan, tempat perlindungan dan makanan di sana.

Malah, beliau juga menegaskan bahawa tiada pembayaran balik cukai dengan jualan amal yang dibuat menerusi koleksi dUCK Palestin seperti yang didakwa ramai.

Perkara ini boleh disahkan bersama Viva Palestina Malaysia sendiri.

Tambah Vivy, pengeluarannya koleksi khas ini adalah atas permintaan orang ramai yang mahu memakainya sebagai tanda solidariti kepada Palestin.

Malah, dengan mereka memakainya, ia boleh menambah kesedaran berhubung konflik yang berlaku di sana dan memberi sokongan kepada Palestin.

Sehubungan itu, pihak dUCK boleh menyebarkan kesedaran dengan medium sebegini tanpa mengambil sebarang keuntungan.

Justeru, Vivy turut menggalakkan orang ramai untuk menyalurkan bantuan secara terus kepada NGO yang dipercayai.

Author

Nurul Ain Japri

View all posts

View all posts


Tiga maut terperangkap dalam kebakaran

KUCHING: Tiga individu termasuk dua wanita ditemukan maut setelah terperangkap dalam kejadian kebakaran di sebuah rumah di Kampung Gita di sini, malam tadi.

Mangsa yang maut ialah bekas Pengarah Dewan Bandaraya Kuching Utara (DBKU) Affendi @ Pandi Keli, 69, anaknya Aneeqa, 35, dan anak saudaranya Nor Hasyidah Ajis, 22.

Jurucakap Pusat Gerakan Operasi Pengarah Jabatan Bomba dan Penyelamat (JBPM) Sarawak memaklumkan pihaknya menerima panggilan berhubung kejadian itu pada 7.03 malam, dan kesemua mangsa ditemukan terperangkap di tingkat atas rumah berkenaan.

“Setibanya di tempat kejadian, bomba mendapati rumah teres dua tingkat berstruktur kekal itu terbakar 100 peratus, manakala sebuah lagi rumah turut terbakar sebahagiannya, selain empat kenderaan turut musnah.

“Ketiga-tiga mangsa dipercayai lemas selepas terperangkap dalam asap tebal,” katanya dalam kenyataan.

Jurucakap itu memaklumkan operasi mengawal serta memadam kebakaran berakhir pada jam 11 malam dan siasatan sedang dijalankan bagi mengenal pati punca kejadian.

Kesemua mangsa dihantar ke Hospital Umum Sarawak untuk tindakan lanjut. – BERNAMA


Agong titah agensi terlibat, rakyat bersedia hadapi risiko banjir

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menitahkan semua agensi berkaitan membuat persediaan menyeluruh yang rapi demi kemaslahatan ummah, bagi menghadapi risiko banjir susulan Monsun Timur Laut.

Titah Al-Sultan Abdullah, persediaan itu bukan hanya dalam aspek mengurangkan kesan banjir tetapi merangka satu kaedah bagi memastikan bantuan kepada mangsa dapat diberikan secara terancang, segera dan efektif.

Seri Paduka bertitah ini selaras dengan ajaran Islam yang dibawa Rasulullah SAW yang menuntut umatnya untuk sentiasa melakukan persediaan dalam menghadapi sebarang kemungkinan pada masa hadapan.

“Setiap tahun pada bulan November, negara akan berhadapan dengan risiko banjir, malah baru-baru ini Jabatan Meteorologi Malaysia (MetMalaysia) meramalkan Malaysia akan berhadapan dengan hujan lebat serta risiko banjir besar.

“Beta ingin mengingatkan seluruh rakyat beta untuk memperkemaskan diri dan melakukan persediaan bagi menghadapi fenomena perubahan cuaca yang bakal berlaku kelak,” titah Seri Paduka pada majlis sambutan Maulidur Rasul Peringkat Kebangsaan 1444 Hijrah/ 2022 Masihi di Pusat Dagangan Dunia Kuala Lumpur (WTCKL) di sini hari ini.

Terdahulu Yang di-Pertuan Agong dan Raja Permaisuri Agong Tunku Hajah Azizah Aminah Maimunah Iskandariah berangkat tiba kira-kira 9.40 pagi dan disambut Perdana Menteri Datuk Seri Ismail Sabri Yaakob.

Turut hadir Menteri di Jabatan Perdana Menteri (Hal Ehwal Agama) Datuk Idris Ahmad serta menteri-menteri Kabinet selain ratusan hadirin.

Sempena sambutan itu, Al-Sultan turut menitahkan pemimpin negara mencontohi pemerintahan Nabi Muhammad SAW sebagai panduan dalam pelbagai aspek kehidupan merangkumi konsep pentadbiran berasaskan tadbir urus baik, politik, ekonomi, keselamatan dan keadilan.

Titah Al-Sultan Abdullah, Rasulullah mengajar setiap pemimpin menetapkan niat yang betul selain berlaku jujur dalam menjalankan amanah dan meletakkan nilai ketakwaan kepada Allah SWT sebagai pegangan utama.

“Konsep pemerintahan yang dituntut Islam adalah merupakan satu amanah yang sentiasa dalam ruang lingkup ikatan perjanjian antara manusia dengan penciptaNya.

“Maka setiap apa yang dilakukan pemimpin hendaklah dibuat semata-mata atas dasar menjaga kemaslahatan ummah,” titah Seri Paduka.

Al-Sultan Abdullah bertitah Rasulullah menuntut hubungan erat antara pemimpin dan masyarakat berasaskan kepada sikap kasih sayang dan saling menghormati antara satu dengan yang lain.

Titah Seri Paduka, pemimpin dan rakyat wajar mengambil iktibar bahawa kecemerlangan Kerajaan Madinah di bawah pentadbiran Rasulullah SAW adalah kerana kekuatan sosiopolitik yang menjamin hak dan keadilan warga, keberkesanan penyatuan ummah dan pembangunan ekonomi yang dinamik.

“Baginda (Rasulullah SAW) mengutamakan kepentingan ramai berbanding individu. Baginda tidak memperjuangkan agenda sempit sebaliknya berlaku adil dengan membangunkan satu gagasan untuk kesejahteraan ummah,” titah Al-Sultan Abdullah.

Pada majlis itu Al-Sultan Abdullah turut berkenan mengurniakan Anugerah Perdana Maulidur Rasul 2023 kepada Pengerusi Jawatankuasa Pendidikan Majlis Agama Islam Wilayah Persekutuan (MAIWP) Tan Sri Syed Zainal Abidin Syed Mohamed Tahir dan enam Anugerah Maulidur Rasul.

Enam penerima Anugerah Maulidur Rasul, bagi kategori Ikon Sains dan Peradaban adalah Pengarah Pusat Dialog Peradaban Universiti Malaya Prof Datuk Dr Azizah Baharudin; Penerbit Eksekutif (Pengisian Kandungan Islam) Penyiaran Televisyen TV3 & TV9 Ahmad Noor Sulaiman (Ikon Media Islam) dan Pengerusi Yayasan Zikay Datuk Mohd Khay Ibrahim (Ikon Korporat Islam).

Turut menerimah anugerah itu tahun ini ialah selebriti Mizz Nina atau nama sebenarnya Syazrina Azman bagi kategori Ikon Aktivis Kemanusiaan dan Chee Hoi Lan (Ikon Ibu Sejati Keluarga Malaysia) atas jasa dan tanggungjawab menjaga, membesar dan mendidik anak angkat beragama Islam. – BERNAMA


Tanah runtuh: Operasi SAR bersambung 8 pagi ini

BATANG KALI: Operasi mencari dan menyelamat (SAR) mangsa yang belum ditemui dalam tragedi tanah runtuh di tapak perkhemahan Fathers’ Organic Farm, Gohtong Jaya nalam tadi ditangguhkan atas faktor cuaca hujan.

Ketua Polis Daerah Hulu Selangor Supt Suffian Abdullah berkata operasi SAR akan disambung semula pada 8 pagi Sabtu.

“Operasi SAR 12 lagi mangsa tanah runtuh ditangguhkan sementara waktu ekoran hujan malam ini,” katanya ringkas kepada Bernama.

Setakat malam ini, 12 orang masih dilaporkan hilang manakala 21 disahkan terkorban daripada keseluruhan 94 mangsa dalam kejadian itu. – BERNAMA


Pertama kali bergelar ibu? Ini tips cadangan pemakanan bayi mengikut usia

BUAT para wanita yang baru pertama kali menjadi seorang ibu, pastinya anda mahukan sajian terbaik untuk si kecil.

Namun, pasti ada sebilangan ibu yang masih tidak tahu menu bagaimana yang sesuai untuk diberikan kepada anak mengikut usianya.

Justeru, kali ini MEDIA VARIASI bawakan tips menarik yang dikongsi oleh seorang pengguna Facebook, Nurmaiza Ab Ghani, berhubung cadangan corak pemakanan yang bersesuaian diberikan pada si kecil mengikut usia berdasarkan pengalamannya membesarkan anak.

Perkongsian yang dimuat naik dalam grup ‘Masak Apa Tak Jadi Hari Ni Official’ itu merupakan pandangan peribadi Nurmaiza yang dilihat bersesuaian dijadikan alternatif bagi para ibu selain daripada merujuk buku panduan pemakanan bayi atau pegawai pemakanan klinik masing-masing.

“Saya dulu silap, saya ingat enam bulan itu start dengan puree buah dulu kemudian baru bubur nasi. Tapi sebenarnya kena start dengan bubur nasi kosong dahulu tanpa perisa kerana baby belum ada deria rasa. Kemudian baru perkenalkan rasa-rasa yang lain seperti buah, ikan, ayam dan bayam.

“Masuk sembilan bulan, kena add minyak dalam menu. Contoh, sesudu kecil minyak zaiton kerana mereka perlukan sedikit lemak,” katanya.

Menurutnya lagi, bagi anak berusia setahun, tak perlu dikisar lagi makanan kerana sudah boleh diperkenalkan family food pada usia tersebut.

Author

Diyana Rahip

View all posts

View all posts


Bekas setiausaha politik didakwa terima suapan lebih RM400,000

MELAKA: Bekas setiausaha politik kepada bekas Ketua Menteri Melaka mengaku tidak bersalah di Mahkamah Sesyen di sini hari ini atas 12 pertuduhan menerima suapan berjumlah RM408,736 pada 2017 dan 2018.

Datuk Rosli Hasan, 52, dituduh menerima suapan itu antara Mei 2017 hingga Februari 2018 dalam bentuk pengubahsuaian rumah milik isterinya di Jalan Pokok Mangga 61, Taman Pokok Mangga bernilai RM323,736.

Beliau juga berdepan 11 pertuduhan secara rasuah menerima suapan wang berjumlah RM85,000 melalui bayaran kad kredit antara Mei 2017 hingga 19 Okt 2017.

Kedua-dua suapan itu sebagai upah bagi membantu sebuah syarikat untuk dilantik sebagai kontraktor bagi projek mereka bentuk, membina dan menyiapkan sebuah masjid, dewan serba guna, tiga lot kedai dan rumah sampah secara reka dan bina di atas sebahagian tanah di Lot 341 dan Lot 345, Mukim Bachang, bernilai RM5.28 juta.

Pertuduhan mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang jika sabit kesalahan boleh dikenakan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana-mana yang lebih tinggi.

Timbalan Pendakwa Raya Irwan Shah Abdul Samad menawarkan jaminan sebanyak RM80,000 dengan seorang penjamin serta syarat tambahan pasport diserahkan kepada mahkamah serta perlu melapor diri ke pejabat SPRM sekali sebulan.

Bagaimanapun peguam Azrul Zulkifli Stork memohon agar jaminan RM30,000 dijadikan bercagar dan RM50,000 tidak bercagar memandangkan tertuduh tidak lagi bekerja dan hanya mengharapkan pencen sebanyak RM2,018 sebulan selain terpaksa menanggung dua isteri dan lapan anak.

Hakim Elesabet Paya Wan membenarkan permohonan Azrul dengan mengenakan syarat tambahan dikemukakan pihak pendakwaan dan menetapkan 16 Mei untuk sebutan semula kes. – BERNAMA